text:
KGAOLO YA LESOMENNÈ
Kafa o ka Dirang ka Teng Gore Botshelo Jwa Lelapa la Gago bo Itumedise
Monna yo o nyetseng o tshwanetse go dira eng gore a nne monna yo o molemo?
Mosadi yo o nyetsweng a ka diragatsa jang maikarabelo a gagwe ka katlego?
Go nna motsadi yo o molemo go akaretsa eng?
Bana ba ka thusa jang go dira gore go nne le boitumelo mo lelapeng?
JEHOFA MODIMO o batla gore go nne le boitumelo mo lelapeng la gago. Lefoko la gagwe, e leng Baebele, le na le dikaelo tse di tshwanetseng go dirisiwa ke mongwe le mongwe mo lelapeng, tse di tlhalosang maikarabelo a Modimo a a neileng mongwe le mongwe wa bone. Fa mongwe le mongwe mo lelapeng a diragatsa maikarabelo a gagwe go dumalana le kgakololo ya Modimo, seno se nna le diphelelo tse di itumedisang tota. Jesu o ne a re: “Go itumela ba ba utlwang lefoko la Modimo e bile ba le boloka!”—Luke 11:28.
2 Boitumelo mo lelapeng bo ikaegile ka go lemoga ga rona gore Jehofa ke ene a tlhomileng lelapa, ene yo Jesu a mmitsang “Rraarona.” Rraarona wa selegodimo ke ene a dirileng gore go nne le malapa mo lefatsheng—e bile o a itse gore ke eng se se dirang gore malapa a itumele. (Baefeso 3:14, 15) Ka jalo, Baebele e ruta eng ka maikarabelo a mongwe le mongwe mo lelapeng a nang la one?
THULAGANYO YA LELAPA E SIMOLOTSWE KE MODIMO
3 Jehofa o ne a bopa batho ba ntlha e bong Adame le Efa, mme a ba kopanya gore e nne monna le mosadi. O ne a ba baya mo legaeng le lentle la paradaise mo lefatsheng—e leng tshimo ya Edene—mme a ba laela gore ba nne le bana. Jehofa o ne a ba raya a re: “Atang lo ntsifale lo tlatse lefatshe.” (Genesise 1:26-28; 2:18, 21-24) Seno ga se tlhamane fela, ka gonne Jesu o bontsha gore se Genesise e se buang ka tshimologo ya lelapa se boammaaruri. (Mathaio 19:4, 5) Le mororo re lebane le mathata a le mantsi e bile botshelo gone jaanong bo se ka tsela e Modimo a neng a batlile gore bo nne ka yone, mma re sekaseke go bona gore ke ka ntlha yang fa go ka kgonega gore go nne le boitumelo mo lelapeng.
4 Mongwe le mongwe mo lelapeng a ka nna le seabe mo go direng gore go nne le boitumelo mo go lone ka go etsa Modimo mo go bontsheng lorato. (Baefeso 5:1, 2) Ka jalo, re ka etsa Modimo jang re sa kgone go mmona? Re ka kgona go dira jalo ka go ithuta tsela e Jehofa a dirang dilo ka yone ka gonne o ne a romela Morwawe wa leitibolo go tswa kwa legodimong gore a tle mo lefatsheng. (Johane 1:14, 18) Fa Morwa yono e bong Jesu Keresete a ne a le mo lefatsheng, o ne a etsa Rraagwe wa selegodimo ka botlalo mo e leng gore go mmona fela le go mo reetsa go ne go tshwana fela le go bona Jehofa le go mo reetsa. (Johane 14:9) Ka jalo, go ithuta ka lorato lo Jesu a neng a lo bontsha le go latela sekao sa gagwe, mongwe le mongwe wa rona a ka nna le seabe mo go direng gore go nne le boitumelo mo lelapeng.
SEKAO SE BANNA BA BA NYETSENG BA TSHWANETSENG GO SE LATELA
5 Baebele ya re banna ba ba nyetseng ba tshwanetse go tshwara basadi ba bone ka tsela e Jesu a neng a tshwara barutwa ba gagwe ka yone. A ko o akanye ka taelo eno e e tswang mo Baebeleng, e e reng: “Banna, tswelelang lo rate basadi ba lona, fela jaaka Keresete le ene a ne a rata phuthego a ba a ineela ka ntlha ya yone…Ka tsela eno banna ba tshwanetse go rata basadi ba bone jaaka mebele ya bone. Yo o ratang mosadi wa gagwe o a ithata, gonne ga go motho ope yo o kileng a tlhoa nama ya gagwe; mme o a e fepa a ba a e ngomaela, jaaka Keresete le ene a dira phuthego jalo.”—Baefeso 5:23, 25-29.
6 Tsela e Jesu a ratang phuthego ya barutwa ba gagwe ka yone e tlhomela banna ba ba nyetseng sekao se se molemo tota. Jesu o ne “a ba rata go ya bokhutlong,” a ba ntshetsa botshelo jwa gagwe, le fa ba ne ba sa itekanela. (Johane 13:1; 15:13) Ka tsela e e tshwanang, banna ba ba nyetseng ba kgothadiwa jaana: “Nnang lo rate basadi ba lona mme lo se ka lwa ba galefela mo go botlhoko.” (Bakolosa 3:19) Ke eng se se tla thusang monna yo o nyetseng go dirisa kgakololo eno, segolo jang fa ka dinako tse dingwe mosadi wa gagwe a sa dire dilo ka botlhale? O tshwanetse go gakologelwa gore le ene o dira diphoso e bile o tshwanetse go gakologelwa se a tshwanetseng go se dira gore Modimo a mo itshwarele. A ka dira seo jang? O tshwanetse go itshwarela ba ba mo leofelang, mme seo se akaretsa le mosadi wa gagwe. Ke boammaaruri gore mosadi le ene o tshwanetse go dira jalo. (Mathaio 6:12, 14, 15) A o a lemoga jaanong gore ke ka ntlha yang fa go twe lenyalo le le itumetseng ke kgolagano ya batho ba babedi ba ba iketleeleditseng go itshwarelana?
7 Banna ba ba nyetseng ba dira sentle go ela tlhoko gore Jesu o ne a akanyetsa barutwa ba gagwe ka dinako tsotlhe. O ne a akanyetsa makoa a bone le dilo tsa nama tse ba neng ba di tlhoka. Ka sekai, fa ba ne ba lapile, o ne a ba raya a re: “Tlang, lona ka bolona, re yeng kwa thoko mo lefelong le le se nang batho mme lo ikhutse go sekae.” (Mareko 6:30-32) Basadi ba ba nyetsweng le bone ba tlhoka go akanyediwa. Baebele e ba tlhalosa e re ke “sejana se se bokoa” se banna ba ba nyetseng ba tshwanetseng go se “naya tlotlo.” Ka ntlha yang? Ka gonne banna ba ba nyetseng mmogo le basadi ba bone, ba na le tsholofelo ya go bona “letlhogonolo le le sa re tshwanelang la botshelo.” (1 Petere 3:7) Banna ba ba nyetseng ba tshwanetse go gakologelwa gore boikanyegi ke jone jo bo dirang gore motho a ratwe ke Modimo, e seng gore a motho ke monna kgotsa ke mosadi.—Pesalema 101:6.
8 Baebele ya re monna yo o nyetseng “yo o ratang mosadi wa gagwe o a ithata.” Seno ke ka gonne monna le mosadi wa gagwe “ga ba tlhole ba le babedi, mme ke nama e le nngwe” jaaka Jesu a ile a bontsha. (Mathaio 19:6) Ka jalo ga go ope wa bone yo o tshwanetseng go tlhakanela dikobo le motho o sele. (Diane 5:15-21; Bahebera 13:4) Ba ka kgona go tila seno fa e le gore mongwe le mongwe wa bone o amega ka tsela e yo mongwe a ikutlwang ka yone mo mmeleng. (1 Bakorintha 7:3-5) Kgakololo nngwe e e botlhokwa ke eno: “Ga go motho ope yo o kileng a tlhoa nama ya gagwe; mme o a e fepa a ba a e ngomaela.” Ka jalo, banna ba ba nyetseng ba tshwanetse go rata basadi ba bone jaaka ba ithata, ba gakologelwa gore ba tla ikarabelela mo go yo e leng tlhogo ya bone, e bong Jesu Keresete.—Baefeso 5:29; 1 Bakorintha 11:3.
9 Moaposetoloi Paulo o ile a bua ka ‘lorato lwa bopelonomi lo Keresete Jesu a nang le lone.’ (Bafilipi 1:8) Lorato lwa bopelonomi lo Jesu a neng a na le lone lo ne lo lapolosa tota, e bile lo ne lwa ngoka basadi ba ba neng ba nna barutwa ba gagwe. (Johane 20:1, 11-13, 16) E bile, basadi ba ba nyetsweng ba batla gore banna ba bone ba ba bontshe lorato lwa bopelonomi.
SEKAO SE BASADI BA BA NYETSWENG BA TSHWANETSENG GO SE LATELA
10 Lelapa e tshwanetse go nna selo se se nang le thulaganyo, mme gore dilo di tsamaye sentle mo go lone, le tshwanetse go nna le tlhogo. Tota le ene Jesu, o na le mongwe yo a mo ikobelang yo e leng Tlhogo ya gagwe. ‘Tlhogo ya ga Keresete ke Modimo,’ fela jaaka ‘tlhogo ya mosadi e le monna.’ (1 Bakorintha 11:3) Jesu o re tlhomela sekao se se molemo tota ka go ikobela botlhogo jwa Modimo, e re ka le rona rotlhe re na le tlhogo e re tshwanetseng go e ikobela.
11 Ke boammaaruri gore banna ba ba sa itekanelang ba dira diphoso mme ka dinako tse dingwe ba tlhaela fela thata mo tirong ya bone ya botlhogo mo malapeng a bone. Ka jalo, mosadi o tshwanetse go dira eng? Ga a tshwanela go nyatsa se monna wa gagwe a se dirang kgotsa go leka go sikara maikarabelo a botlhogo ka boene. Mosadi o dira sentle go gakologelwa gore go botlhokwa thata mo ponong ya Modimo go nna le moya o o didimetseng le o o bonolo. (1 Petere 3:4) Fa a bontsha moya o o ntseng jalo, go tla nna motlhofo mo go ene go bontsha boineelo jwa bomodimo, tota le fa go na le maemo mangwe a a mo lekang fela thata. Mo godimo ga moo, Baebele ya re: “Mosadi o tshwanetse go nna le tlotlo e e boteng mo monneng wa gagwe.” (Baefeso 5:33) Mme go tweng fa e le gore monna yono ga a lebe Keresete e le Tlhogo ya gagwe? Baebele e kgothatsa basadi ba ba nyetsweng jaana: “Nnang mo taolong ya banna ba lona, e le gore, fa bangwe ba sa utlwe lefoko, ba gapiwe kwantle ga lefoko ka boitshwaro jwa basadi ba bone, ka ntlha ya go bo ba nnile basupi ba ba boneng ka matlho ba boitshwaro jwa lona jo bo itshekileng mmogo le tlotlo e e boteng.”—1 Petere 3:1, 2.
12 Ga se gore mosadi yo o nyetsweng o a bo a sa tlotle monna wa gagwe fa ka botlhale a ntsha kakantsho nngwe e e farologanang le ya monna wa gagwe, le fa monna yono e ka tswa e le Mokeresete kgotsa e se ene. Ntlha ya gagwe e ka tswa e opile kgomo lonaka, e bile go ka direga gore lelapa lotlhe le solegelwe molemo fa monna a reetsa mosadi wa gagwe. Le mororo Aborahame a ne a sa dumalane le mosadi wa gagwe e bong Sara fa a ne a ntsha maikutlo a gagwe malebana le kafa ba neng ba ka rarabolola bothata bongwe ka gone, jo ba neng ba na le jone mo lelapeng, Modimo o ne a mo raya a re: “Reetsa lentswe la gagwe.” (Genesise 21:9-12) Gone ke boammaaruri gore fa monna a dira tshwetso ya bofelo e e sa thulaneng le molao wa Modimo, mosadi wa gagwe o tla bontsha go mo ikobela ka go ema tshwetso eo nokeng.—Ditiro 5:29; Baefeso 5:24.
13 Mosadi yo o nyetsweng a ka diragatsa maikarabelo a gagwe ka go dira go le gontsi go tlhokomela ba lelapa la gagwe. Ka sekai, Baebele e bontsha gore basadi ba ba nyetsweng ba tshwanetse “go rata banna ba bone, go rata bana ba bone, go nna ba itekanetse sentle mo mogopolong, ba itshekile, e le badiri kwa gae, ba le molemo, ba ipaya mo taolong ya banna ba bone.” (Tito 2:4, 5) Mosadi le mmè yo o dirang jalo o tla ratwa fela thata le go tlotlwa ke ba lelapa la gagwe. (Diane 31:10, 28) Le fa go ntse jalo, e re ka lenyalo e le kgolagano ya batho ba ba sa itekanelang, go ka nna ga tlhaga mathata mangwe a magolo a a ka nnang a felela ka gore ba kgaogane kgotsa ba tlhalane. Go na le maemo mangwe a a rileng a Baebele e ba letlang go ka kgaogana mo go one. Mme go kgaogana ga go a tshwanelwa ga tsewa motlhofo, ka gonne Baebele e gakolola jaana: “Mosadi yo o nyetsweng a se ka a tlogela monna wa gagwe…; le monna yo o nyetseng ga a a tshwanela go tlogela mosadi wa gagwe.” (1 Bakorintha 7:10, 11) Lebaka le le lengwe fela la Dikwalo la go tlhalana ke la fa mongwe wa banyalani a ka dira kgokafalo.—Mathaio 19:9.
SEKAO SE SE MOLEMO SE BATSADI BA TSHWANETSENG GO SE LATELA
14 Jesu o ne a tlhomela batsadi sekao se se molemo thata sa kafa ba tshwanetseng go tshwara bana ka gone. Fa bangwe ba ne ba leka go thibela bana gore ba se ka ba ya kwa go Jesu, o ne a re: “Lesang bana ba babotlana ba tle kwa go nna; lo se ka lwa leka go ba thiba.” Baebele ya re morago ga moo “a tsaya bana ka mabogo mme a simolola go ba segofatsa, a ba baya diatla.” (Mareko 10:13-16) E re ka Jesu a ile a ipha nako le bana, a ga o a tshwanela go ipha nako le bana ba gago ba basimane le ba basetsana? Ba tlhoka nako e ntsi tota mo go wena, e seng metsotsonyana fela. O tshwanetse go ipha nako ya go ba ruta, ka gonne ke sone se Jehofa a laelang batsadi gore ba se dire.—Duteronome 6:4-9.
15 Fa lefatshe leno le ntse le nna bosula go ya pele, bana ba tlhoka batsadi ba ba tla ba sireletsang mo bathong ba ba batlang go ba gobatsa, jaaka ba ba batlang go tlhakanela dikobo le bone. Akanya kafa Jesu a ileng a sireletsa barutwa ba gagwe ka gone, ba ka lorato a neng a ba bitsa “bana ba bannye.” Ka nako ya fa Jesu a ne a tloga a tshwarwa le go bolawa, o ne a ba baakanyetsa tsela ya go falola. (Johane 13:33; 18:7-9) Fa o le motsadi, o tshwanetse go nna o ntshitse matlho dinameng go lemoga maiteko a Diabolo a a dirang a go gobatsa bana ba gago ba bannye. Dira gore o ba tlhagise go sa le gale.* (1 Petere 5:8) Go sireletsega ga bone mo mmeleng, mo semoyeng le mo boitsholong go mo kotsing go feta le fa e le leng pele.
16 Mo bosigong jwa pele Jesu a swa, barutwa ba gagwe ba ne ba ganetsana kaga gore ke mang yo mogolo mo gare ga bone. Go na le gore Jesu a ba galefele, o ne a nna a ba kgothatsa ka go bua le bone le ka go ba tlhomela sekao. (Luke 22:24-27; Johane 13:3-8) Fa o le motsadi, a o kgona go bona kafa o ka latelang sekao sa ga Jesu ka gone fa o otlhaya bana ba gago? Ke boammaaruri gore ba tlhoka go otlhaiwa, mme kotlhao eo e tshwanetse go dirwa “ka selekanyo se se tshwanetseng” le gone e se ka ya dirwa ka bogale. Ka sekai, ga o kitla o batla go bua ka tsela e e bontshang gore ga o a akanya pele, o bua “e kete ka ditlhabo tsa tšhaka.” (Jeremia 30:11; Diane 12:18) Ngwana o tshwanetse go otlhaiwa ka tsela e e tla dirang gore kwa morago, a bone gore tota kotlhao eo e ne e tshwanela.—Baefeso 6:4; Bahebera 12:9-11.
SEKAO SE BANA BA TSHWANETSENG GO SE LATELA
17 A bana ba ka kgona go ithuta mo sekaong sa ga Jesu? Ee, ba ka kgona! Ka sekao se a neng a se tlhoma, Jesu o ne a bontsha kafa bana ba tshwanetseng go ikobela batsadi ba bone ka gone. O ne a re: “Ke bua dilo tseno fela jaaka Rara a nthutile.” O ne a oketsa jaana: “Ka metlha ke dira dilo tse di mo itumedisang.” (Johane 8:28, 29) Jesu o ne a ikobela Rraagwe wa selegodimo, mme Baebele e bolelela bana gore ba ikobele batsadi ba bone. (Baefeso 6:1-3) Le mororo Jesu e ne e le ngwana yo o itekanetseng, o ne a ikobela batsadi ba gagwe, e bong Josefa le Marea ba ba neng ba sa itekanela. Ga go pelaelo gore seo se ile sa dira gore mongwe le mongwe a itumele mo lelapeng la gaabo Jesu!—Luke 2:4, 5, 51, 52.
18 A bana ba ka kgona go bona ditsela dingwe tse ba ka tshwanang le Jesu ka tsone gore ba itumedise batsadi ba bone? Ke boammaaruri gore ka dinako tse dingwe, bana ba ka nna ba go fitlhela go le thata go ikobela batsadi ba bone, mme seno ke sone se Modimo a batlang gore ba se dire. (Diane 1:8; 6:20) Jesu o ne a ikobela Rraagwe wa selegodimo ka metlha, tota le fa a ne a lebane le maemo a a thata. Nako nngwe fa Modimo a ne a batla gore Jesu a dire sengwe se go neng go se motlhofo go se dira, o ne a re: “Tlosa senwelo seno [sengwe se a neng a batla gore a se dire] mo go nna.” Le fa go ntse jalo, Jesu o ne a dira se Modimo a neng a batla gore a se dire, ka gonne o ne a lemoga gore Rraagwe o ne a itse gore ke eng se se molemo se a neng a tshwanetse go se dira. (Luke 22:42) Bana ba tla itumedisa batsadi ba bone le Rraabone wa selegodimo fela thata fa ba ithuta go ba ikobela.#—Diane 23:22-25.
19 Diabolo o ne a leka Jesu, mme ga go pelaelo gore gape o tla leka le bana ba rona gore ba dire se se sa siamang. (Mathaio 4:1-10) Satane Diabolo o dirisa kgatelelo ya balekane e go ka nnang thata go e itshokela. A bo go le botlhokwa jang ne gore bana ba se ka ba itsalanya le batho ba ba bosula! (1 Bakorintha 15:33) Morwadia Jakobe e bong Dina o ne a tsalana le batho ba ba sa obameleng Jehofa, mme seno se ile sa mo tlisetsa mathata a a seng kana ka sepe. (Genesise 34:1, 2) Akanya fela gore lelapa le ka utlwa botlhoko jang fa mongwe mo go lone a ne a ka nna le seabe mo boitsholong jo bo maswe jwa tlhakanelodikobo!—Diane 17:21, 25.
SELO SA KONOKONO SE SE BAKANG BOITUMELO MO LELAPENG
20 Go motlhofo go rarabolola mathata a lelapa fa go dirisiwa kgakololo ya Baebele. Tota e bile, go dirisa kgakololo e e ntseng jalo ke sone selo sa konokono se se dirang gore go nne le boitumelo mo lelapeng. Ka jalo lona banna ba lo nyetseng, ratang basadi ba lona mme lo ba tshware ka tsela e Jesu a neng a tshwara phuthego ka yone. Lona basadi ba lo nyetsweng, ikobeleng botlhogo jwa banna ba lona, mme lo latele sekao sa mosadi wa senatla yo go buiwang ka ene mo go Diane 31:1-31. Lona batsadi, thapisang bana ba lona. (Diane 22:6) Lona borre, etelelang pele ka go “okamela ba ntlo ya lona ka mokgwa o o molemo.” (1 Timotheo 3:4, 5; 5:8) Mme lona bana, ikobeleng batsadi ba lona. (Bakolosa 3:20) Ga go na ope yo o itekanetseng mo lelapeng, mme botlhe ba dira diphoso. Ka jalo, a mongwe le mongwe a ikokobetse, a kope maitshwarelo mo go yo mongwe.
21 Eleruri, Baebele e na le kgakololo e e seng kana ka sepe e e botlhokwa, le ditaelo tse di amanang le botshelo jwa lelapa. Mo godimo ga moo, e re ruta ka lefatshe le lesha la Modimo la paradaise le le tletseng batho ba ba itumetseng ba ba obamelang Jehofa. (Tshenolo 21:3, 4) A bo eno e le isagwe e e molemo jang ne e re tlileng go nna le yone! Le e leng gone jaanong, re ka kgona go nna le malapa a a itumetseng ka go dirisa ditaelo tsa Modimo tse di leng mo Lefokong la gagwe e leng Baebele.
SE BAEBELE E SE RUTANG
- Banna ba ba nyetseng ba tshwanetse go rata basadi ba bone jaaka mebele ya bone.—Baefeso 5:25-29.
- Basadi ba ba nyetsweng ba tshwanetse go rata malapa a bone le go tlotla banna ba bone.—Tito 2:4, 5.
- Batsadi ba tshwanetse go rata bana ba bone, go ba ruta le go ba sireletsa.—Duteronome 6:4-9.
- Bana ba tshwanetse go ikobela batsadi ba bone.—Baefeso 6:1-3.
* Kgaolo ya 32 ya buka ya Ithute mo Morutising Yo Mogolo, e e gatisitsweng ke Basupi ba ga Jehofa, e na le dintlha tse di ka go thusang go sireletsa bana ba gago.
# Fa motsadi a batla gore ngwana a dire sengwe se se kgatlhanong le molao wa Modimo, ke gone mo ngwana a ka ganang go mo ikobela.—Ditiro 5:29.
Dipotso Tsa Thuto
1. Ke eng se se ka dirang gore go nne le boitumelo mo lelapeng?
2. Boitumelo mo lelapeng bo ikaegile ka gore re lemoge eng?
3. Baebele e tlhalosa jang tshimologo ya lelapa, mme re itse jang gore se e se buang se boammaaruri?
4. (a) Mongwe le mongwe mo lelapeng a ka nna le seabe jang mo go direng gore go nne le boitumelo mo lelapeng? (b) Ke ka ntlha yang fa go ithuta ka botshelo jwa ga Jesu go le botlhokwa thata gore go nne le boitumelo mo lelapeng?
5, 6. (a) Tsela e Jesu a tshwarang phuthego ka yone e tlhomela banna ba ba nyetseng sekao jang? (b) Motho o tshwanetse go dira eng gore maleo a gagwe a itshwarelwe?
7. Ke dilo dife tse Jesu a neng a di akanyetsa ka barutwa ba gagwe, ka go dira jalo a tlhomela banna ba ba nyetseng sekao sefe?
8. (a) Go tewa jang fa go twe monna “yo o ratang mosadi wa gagwe o a ithata”? (b) Go tewa jang fa go twe monna le mosadi ke “nama e le nngwe”?
9. Bafilipi 1:8 e umaka nonofo efe e Jesu a nang le yone, mme ke ka ntlha yang fa banna ba ba nyetseng ba tshwanetse go e bontsha basadi ba bone?
10. Jesu o tlhomela basadi ba ba nyetsweng sekao sefe?
11. Mosadi yo o nyetsweng o tshwanetse go ikutlwa jang ka monna wa gagwe, mme go itshwara jalo ga gagwe go ka felela ka eng?
12. Ke ka ntlha yang fa go se phoso gore mosadi yo o nyetsweng a tlhalose maikutlo a gagwe ka tlotlo?
13. (a) Tito 2:4, 5 e kgothaletsa basadi ba ba nyetsweng go dira eng? (b) Baebele ya reng ka go kgaogana le go tlhalana?
14. Jesu o ne a tshwara bana jang, mme bana ba tlhoka eng mo batsading ba bone?
15. Batsadi ba ka dira eng go sireletsa bana ba bone?
16. Batsadi ba ka ithuta eng mo tseleng e Jesu a neng a dirisana le bosaitekanelang jwa barutwa ba gagwe ka yone?
17. Jesu o tlhometse bana sekao se se molemo ka ditsela dife?
18. Ke ka ntlha yang fa Jesu a ne a ikobela Rraagwe wa selegodimo ka metlha, mme ke mang yo o itumelang fa bana ba ikobela batsadi ba bone gompieno?
19. (a) Satane o leka bana jang? (b) Boitshwaro jo bo sa siamang jwa bana bo ka ama batsadi jang?
20. Gore go nne le boitumelo mo lelapeng, mongwe le mongwe mo lelapeng o tshwanetse go dira eng?
21. Ke isagwe efe e e molemo e re tlileng go nna le yone, mme re ka kgona jang go nna le botshelo jo bo itumetseng jwa lelapa gone jaanong?


c: text/html

text:
DITSELA TSA GO BONA BOITUMELO MO LELAPENG
Fa Ngwana wa Lona A na Le Bokoa mo Mmeleng
CARLO: * “Morwarona e bong Angelo o na le bolwetse jwa “Down syndrome” (bolwetse jo bo bakang bogole mo tlhaloganyong le mo mmeleng). Bolwetse jwa gagwe bo dira gore re lape mo mmeleng, mo tlhaloganyong le mo maikutlong. Akanya ka maatla a o a tlhokang go tlhokomela ngwana yo o itekanetseng mo mmeleng mme o bo o tshwanela ke go dirisa maatla ao ga lekgolo. Ka dinako tse dingwe go dira gore re nne le mathata mo lenyalong la rona.”
MIA: “Go tlhokega boitshoko le bopelotelele jo bontsi thata go ruta Angelo go dira le dilo tse di motlhofo tota. Fa ke lapile thata, gantsi monna wa me e bong Carlo wa ntsheleka e bile ke mo felela pelo. Ka dinako dingwe ga re dumalane ka dilo dingwe, mme re bo re feleletsa re ngangisana.”
A o gopola letsatsi la fa ngwana wa gago a ne a tsholwa? Ga go pelaelo gore o ne o gakaletse go tshwara ngwana wa gago. Le fa go ntse jalo, mo batsading ba ba tshwanang le Carlo le Mia boitumelo bo kopana le tlhobaelo fa ba bolelwa gore ngwana wa bone o a lwala kgotsa o na le bokoa mo mmeleng.
A lo na le ngwana yo o bokoa mo mmeleng? Lo ka tswa lo ipotsa gore a lo tla kgona go lebana le bokoa joo. Fa go le jalo, lo se ka lwa itlhoboga. Batsadi ba ba tshwanang le lona ba ile ba lebana le mathata a a tshwanang le ao ka katlego. Elang tlhoko dikgwetlho di le tharo tse di tlwaelegileng tse lo ka lebanang le tsone le kafa botlhale jo bo fitlhelwang mo Baebeleng bo ka lo thusang ka gone.
KGWETLHO 1: FA LO SA KGONE GO AMOGELA BOLWETSE JWA NGWANA.
Batsadi ba le bantsi ba ikutlwa ba kgobegile marapo fa ba utlwa gore ngwana wa bone o a lwala. Mmè mongwe wa kwa Mexico e bong Juliana a re: “Fa dingaka di ne di mpolelela gore morwarona e bong Santiago o na le bolwetse jwa cerebral palsy, ke ne ke sa dumele. Ke ne ke tlaletswe tota.” Ba bangwe ba ka ikutlwa fela jaaka mmè mongwe wa kwa Italy e bong Villana. O bolela jaana: “Ke ne ka tlhopha go nna le ngwana le fa go ne go na le dikotsi tsa go nna le ngwana mo dingwageng tse ke neng ke le mo go tsone. Gone jaanong e re ka morwaake a na le bothata jo bo amanang le bolwetse jwa Down syndrome, ke ikutlwa ke le molato.”
Fa lo ikutlwa lo itlhoboga kgotsa lo ikutlwa lo le molato, itseng gore tsela e lo ikutlwang ka yone e tlwaelegile. Bolwetse e ne e se boikaelelo jwa Modimo kwa tshimologong. (Genesise 1:27, 28) Ga a bopa batsadi gore ba kgone go amogela motlhofo dilo tse e seng tsa tlholego. Ka tsela nngwe, lo tla tshwanelwa ke go “hutsafalela” se se lo latlhegetseng e leng boitekanelo jwa ngwana wa lona. Go tla tsaya nako go fenya maikutlo ano le go amogela seemo sa lona se sesha.
Go tweng fa lo ipega molato ka ntlha ya bokoa jwa ngwana wa lona? Gakologelwang gore ga go na ope yo o tlhaloganyang ka botlalo gore dilo tse re di gotsitseng, tikologo ya rona le dilo tse dingwe di ama botsogo jwa ngwana jang. Kafa letlhakoreng le lengwe, o ka nna wa simolola go pega molekane wa gago molato. Tila go dira jalo. O tla bo o dira sentle fa o ka dirisana le molekane wa gago le go tlhoma mogopolo mo go tlhokomeleng ngwana wa lona.—Moreri 4:9, 10.
KAKANTSHO: Ithuteng ka boemo jwa ngwana wa lona. Baebele ya re: “Go tlhokega botlhale go nna le lelapa le le siameng, e bile go tlhokega tlhaloganyo go dira gore le nonofe.”—Diane 24:3, New Century Version.
Lo ka ithuta go le gontsi mo go ba tsa kalafi le ka go bala dikgatiso tse di ka ikanngwang. Lo ka tshwantsha nako eo ya go ithuta ka bolwetse jwa ngwana wa lona le go ithuta puo e ntšha. Kwa tshimologong go ka nna thata mme lo ka e ithuta.
Carlo le Mia, ba ba umakilweng kwa tshimologong, ba ne ba batla tshedimosetso mo ngakeng ya bone le mo mokgatlhong o o itseng ka bolwetse jwa morwaabone. Ba bolela jaana: “Seno se re thusitse go tlhaloganya e seng fela mathata a re ka a lebelelang mme gape re ithutile ka dilo tse motho yo o nang le Down syndrome a ka kgonang go di dira. Re ne ra bona gore morwarona a ka tshela botshelo jo bo tlwaelegileng ka ditsela tse di farologaneng. Seno se ne sa re gomotsa thata.”
LEKANG SENO: Tlhomang mogopolo mo dilong tse ngwana wa lona a ka kgonang go di dira. Rulaganyang go dira dilo mmogo lo le lelapa. Fa ngwana wa lona a ka fitlhelela sengwe, le fa se ka nna sennye jang, nnang bonako go mo akgola mme lo itumele le ene.
KGWETLHO 2: FA LO IKUTLWA LO LAPILE E BILE GO SE NA OPE YO LO KA BUANG LE ENE.
Lo ka ikutlwa e kete go tlhokomela ngwana wa lona yo o lwalang go lo fetsa maatla. Mmè mongwe wa kwa New Zealand e bong Jenney a re: “Dingwaga di le mmalwa fa dingaka di sena go lemoga gore morwaake o na le bolwetse jwa go phatloga ga lerapo la mokwatla, fa ke leka go dira sengwe mo lelapeng ke ne ke atle ke ikutlwe ke lapile thata e bile ke batla go lela.”
Kgwetlho e nngwe e ka nna gore o ikutlwe o kgaphetswe kwa thoko. Ben o na le morwa yo o nang le bolwetse jwa go koafala mesifa le jwa Asperger’s syndrome. Ben a re: “Tota batho ba le bantsi ba ka se tlhaloganye gore re lebane le eng.” Lo ka tswa lo eletsa go bua le mongwe. Le fa go ntse jalo, ditsala tsa lona ka bontsi di na le bana ba ba se nang bokoa mo mmeleng. Ka jalo, lo ikutlwa lo okaoka go ba bolelela gore lo ikutlwa jang.
KAKANTSHO: Kopang thuso. Mme fa lo e newa e amogeleng. Juliana yo o nopotsweng pelenyana, a re: “Ka dinako dingwe nna le monna wa me re tlhabiwa ke ditlhong go kopa thuso.” Le fa go ntse jalo, o oketsa ka gore: “Re ithutile gore re tlhoka thuso ya batho ba bangwe. Fa batho ba bangwe ba re thusa, ga re ikutlwe re le nosi.” Fa tsala kgotsa mongwe wa lelapa a ithaopa go dula le ngwana wa lona kwa kokoanong ya boitlosobodutu kgotsa kwa dipokanong tsa Bokeresete, amogelang thuso eo ka boitumelo. Seane sengwe sa Baebele sa re: “Molekane wa boammaaruri o lorato ka dinako tsotlhe, mme ke morwarramotho yo o tsholetsweng nako ya fa go na le matshwenyego.”—Diane 17:17.
Tlhokomelang botsogo jwa lona. Fela jaaka ambulense e tlhoka go nna e tshela peterolo gore e kgone go tswelela e isa balwetse kwa bookelong, gore lo nne le maatla gape le lona lo tshwanetse go nna lo ja dijo tse di nang le dikotla, lo itshidila mmele le go ikhutsa gore lo kgone go tswelela lo naya ngwana wa lona tlhokomelo e a e tlhokang. Javier yo o nang le ngwana wa mosimane yo o golafetseng, o bolela jaana: “Morwaake ga a kgone go tsamaya, ka jalo, ke akanya gore ke tshwanetse go leka go ja sentle. Kana e bile, ke nna ke mo isang gongwe le gongwe ka gonne ke nna dinao tsa gagwe!”
Lo ka bona jang nako ya go tlhokomela botsogo jwa lona? Batsadi bangwe ba refosana go tlhokomela ngwana wa bone. Ka jalo, motsadi yo mongwe o kgona go ikhutsa kgotsa go dira dilo tse dingwe. Lo tla tlhoka go dirisetsa nako ya dilo tse di seng botlhokwa go dira dilo tse di botlhokwa mme go ka nna ga nna thata go nna tekatekano. Mme fela jaaka mmè mongwe wa kwa India e bong Mayuri a bolela, “Kgabagare o tlwaela thulaganyo eo ya ka metlha.”
Buang le tsala e lo e tshepang. Le e leng ditsala tse di se nang bana ba ba lwalang e ka nna bareetsi ba ba pelotlhomogi. Gape lo ka rapela Jehofa Modimo. A tota thapelo e ka thusa? Yazmin yo o nang le bana ba babedi ba ba nang le bolwetse jwa cystic fribrosis (bolwetse jo bo sa alafegeng jo bo dirang gore motho a nne le mathata a go hema le a go sa kgone go sila dijo) o bolela jaana: “Go ne go nna le dinako tsa kgatelelo e e seng kana ka sepe tse ke neng ke ikutlwa e kete ke a swa.” Le fa go ntse jalo, o oketsa ka gore: “Ke rapela Jehofa gore a nthuse le go nnonotsha. Morago ga moo, ke ikutlwa gore nka kgona go tswelela.”—Pesalema 145:18.
LEKANG SENO: Elang tlhoko dilo tse lo di jang, gore lo itshidila mmele leng le gore lo robala nako e kana kang. Bonang gore a lo ka dirisa nako e lo e dirisang mo dilong tse di seng botlhokwa go tlhokomela botsogo jwa lona. Nnang lo fetola thulaganyo ya lona go ya ka seemo sa lona.
KGWETLHO 3: FA LO NAYA NGWANA WA LONA YO O LWALANG TLHOKOMELO E NTSI GO GAISA BA BANGWE MO LELAPENG.
Fa ngwana a lwala seo se ka dira gore lelapa le fetole dijo tse le di jang, kwa le yang teng le nako e batsadi ba e fetsang le ngwana mongwe le mongwe. Ka ntlha ya seo, bana ba bangwe ba ka ikutlwa e kete batsadi ba bone ba a ba tlhokomologa. Mo godimo ga moo, batsadi ba ka tshwarega thata ka go tlhokomela ngwana wa bone yo lwalang, mo e leng gore lenyalo la bone le feleletsa le nna le mathata. Rre mongwe wa kwa Liberia e bong Lionel o bolela jaana: “Ka dinako tse dingwe mosadi wa me a re ke ene a rwalang mokgweleo o montsi mme nna ga ke kgathalele ngwana wa rona. Ke ikutlwa ke nyenyefadiwa e bile ka dinako tse dingwe ga ke mo arabe sentle.”
KAKANTSHO: E le gore lo tlhomamisetse bana ba lona botlhe gore lo amega ka bone, rulaganyang go dira dilo tse ba di itumelelang. Jenney yo o nopotsweng pelenyana a re: “Ka dinako dingwe re direla morwarona yo mogolo sengwe se se kgethegileng, le fa e ka nna go ja dijo tsa motshegare kwa resetšhurenteng e a e ratang.”
Gore lo sireletse lenyalo la lona, bua le molekane wa gago mme lo rapele mmogo. Rre mongwe wa kwa India e bong Aseem yo morwawe a nang le bolwetse jwa go idibala a re: “Le fa ka dinako dingwe nna le mosadi wa me re atle re ikutlwe re lapile thata e bile re kgobegile marapo, re dirile thulaganyo ya gore re nne fa fatshe, re bue le go rapela mmogo. Moso mongwe le mongwe pele bana ba rona ba tsoga, re fetsa nako mmogo re tlotla ka temana nngwe go tswa mo Baebeleng.” Banyalani ba bangwe ba tlotla mmogo ba le bosi pele ba robala. Puisano ya lona lo le nosi le dithapelo tse di tswang pelong di tla nonotsha lenyalo la lona ka nako ya fa lo gateletswe thata mo maikutlong. (Diane 15:22) Jaaka banyalani bangwe ba bolela, “dinako tse di sa lebalesegeng tse re nnileng le tsone e nnile ka nako ya fa go ne go le thata tota.”
LEKANG SENO: Akgolang bana ba bangwe ba lona ka kemonokeng e ba e bontshang ngwana yo o lwalang. Ka metlha bolelela bana ba gago le molekane wa gago kafa o ba ratang le go ba anaanela ka teng.
TSWELELANG LO NA LE TSHOLOFELO
Baebele e solofetsa gore go ise go ye kae Modimo o tla fedisa bolwetse bongwe le bongwe le bogole jo bo amang bana le bagolo. (Tshenolo 21:3, 4) Ka nako eo, “ga go na monni ope yo o tla reng: ‘Ke a bobola.’” *—Isaia 33:24.
Fa lo ntse lo letile seo, lo ka atlega lo le batsadi ba ngwana yo o bokoa mo mmeleng. Carlo le Mia ba ba nopotsweng pelenyana ba re: “Lo se ka lwa kgobega marapo fa go lebega go se na sepe se se tsamayang sentle. Tlhomang mogopolo mo dilong tse dintle tse ngwana wa lona a nang le tsone, ka gonne di dintsi.””
^ ser. 3 Maina a a mo setlhogong seno a fetotswe.
^ ser. 29 Lo ka bala mo go oketsegileng ka ditsholofetso tse di mo Baebeleng tsa botsogo jo bo itekanetseng mo kgaolo 3 ya buka ya Totatota Baebele e Ruta Eng? e e gatisitsweng ke Basupi ba ga Jehofa.
IPOTSE JAANA . . .
- Ke tshwanetse go dira eng go boloka botsogo jwa me, maikutlo le kamano ya me le Jehofa di nonofile kafa go ka kgonegang ka teng?
- Ke leng la bofelo ke ileng ka akgola bongwanake ba bangwe ka thuso ya bone?

robotstxt: allowed

filter: keep


text:
Molelo
Molemo ke thakathakanyo e e diragalang ka bonako ya di gase mo tsamaisong ya combustion, e e ntshang mogote, lesedi le tse dingwe tse di farologaneng.[1] Slower oxidative processes like rusting or digestion are not included by this definition.
Motuka ke bontha bongwe jo bo bonalang jwa molemo gape o na le ditlhase. Fa digase tse di fisa thata, dikgona go nna ionized go dira plasma.[2] Mmala wa motuka le bogale jwa molemo bo ya ka dilo tse dishang le dilo tse di tshelwang mo teng
Ditlamorago tsa molemo ke conflagration, se se na le bokgoni jwa go senyaka mmele ka go o fisa. Molemo ke selo sa bothokwa se se amang matshelo a batho lefatshe ka bophara. Ditlamorago tse di siameng tsa molelo ke go rotloetsa kgolo le go babalela tikologo. Molemo o sa le o dirisiw ake batho go apaya, go dira mogote, sesupo le ditiro tsa propulsion. Ditlamorago tse di bosula tsa molelo di akaretsa, go leswafatsa metsi, go senya mmu, go leswafatsa loapi le kotsi mo matshelo a batho.[3]
Contents
- 1 Ditebego
- 2 Boitsaanape jwa molelo
- 3 Mekwalo e e beilweng ya ditswa mmung
- 4 Taolo ya batho
- 5 Tshireletso le Thibelo
- 6 Paakanyo
- 7 O ka tsibogela
- 8 ditshwantsho tsa tlaleletso
- 9 Tse di latelang ke tse di dirisitsweng go batla kitso e e kwadilweng fa
- 10 tshekatsheko ya bakwadi
Ditebego[baakanya | edit source]
Maranyane[baakanya | edit source]
Molelo o simolola fa selo se se thothetsang molelo, se kopane le selekanyo se se siameng sa gase ya oxygen kana sengwe se se na le oxygen, se le gaufi le motswedi wa mogote kana mogote o le kwa godimo ga flash point gore leokwane le ka kopangwa, gape gore e kgona go tshegetsa, selekanyo sa bonako jwa oxidation, e ntshang a tlhakatlhakanyo. This is commonly called the fire tetrahedron. Fire cannot exist without all of these elements in place and in the right proportions. For example, a flammable liquid will start burning only if the fuel and oxygen are in the right proportions. Some fuel-oxygen mixes may require a catalyst, a substance that is not directly involved in any chemical reaction during combustion, but which enables the reactants to combust more readily.
Fa o simolola go tuka, thathakanyo ya di gase e tshwanetse go diragala, mo eleng gore molelo o kgona go tshegetsa mogote wa one, ka go ntsha nonofo ya mogote mo tiragalong ya combustion le go propagate, fela fa go nale neelano ya gase le leokwane.
Molelo o ka timiwa ka go ntsha ditsetlana dingwe tse di bakang molelo. Sekaseka gase ya tholego jaaka go tswa mo letshegong la boapeelo. Molelo o ka timiwa ka tse di latelang:
- • fa o tima motswedi wa gase, mo go ntsha motswedi wa leokwane.
- Fa o kgorumetsa motuka gotlhelele, mo go fokotsa bogale jwa motuka, ka gonne combustion e dirisa gase ya oygen e e mo phefong le go e ntsha, lefelong le le gaufi le motuka o o nale CO2.
- Go tshela metsi mo molelo go fokotsa mogote o o mo teng ka bonako go na le o molelo o ka o dirang( fa o budulela mowa mo molelong go ka fokotsa mogote, wa digase tse di shang go tswa mo leokwaneng go tshwana le ntlha e e fa godimo) kana
- Go tshela sedirisiwa se se timang molelo jaaka Halon mo motukeng, se se kganelang thakathakanyo ya di gase, go fithelela selekanyo sa combation se nna bonya go babalela mola wa thakathakanyo.
Molelo o ka okediwa ka go oketsaselekanyo sa combustion Mekgwa ya go dira se ke go lekalekanyo leokwane le di gase tse thokegang tsa selekanyo se se rileng, go oketsa leokwane le gase mo bokopanyong jwa selekanyo se, go oketsa mogote, gore mogote wa molelo o kgone go tshegetsa go tuka ga molelo kana go tsenya sethothetsi; sethothedi se se dirisiwang gore leokwane le digase di thakathakane ka pela.
Motuka[baakanya | edit source]
Motuka ke tlhakatlhakano ya digase le dilo tse di tswang mo teng, infrared, nako tse dingwe lesedi le le bonako, selekanyo sa lefelo le le ikaegileng ka ditebego tsa dilo tse dishang le tsibogo e e bonako. Mo nako tse dintsi, jaaka go sha ga dilo tsa tholego jaaka, dikgong, kana go sha mo go sa felelang ga gase, incadescent solid particles tse di bidiwang soot di ntsha o o tshwanang motuka o o phatsimang o o lephutshi. Lesedi le na le lefelo le le tsweletseng. Go sha mo go feletseng ga gase, go na le motuka wa mmala o motala, ka lobaka la go ntshiwa ga radiation ya bophara bo le bongwe go tswa mo phudugong ya electron mo di molecule tse di dirilweng ke motuka. Nako tse dinsi, go dirisiwa gase ya oxygen, mme Hydrogen e e tukang mo chloride le yone e ntsha motuka, mo go dirang gase ya Hydrogen Chloride(HCl). Thakanyo e engwe e e kgonang go ntsha motuka, mo go tse dintsi ke Fluorine le hydrogen le hydrazine le nitrogen tetroxide.
Go phatsima ga motuka go thakathakane. Mogote wa mmele wa radiation o ntshiwa mo gaseng ya soot, le dikarolo tsa leokwane, le fa go ntse jaalo dikarolo tsa soot di le dinnye thata go itshola jaaka mmele e mentsho e e siameng. Gape go ntshiwa photon, e ntshiwa ke di atoms le molecules tse di seng mathagathaga mo di gaseng Bontsi jwa mogote wa radiation o ntshiwa mo dilong tse bonalan. Mmala o ikaegile mo mogoteng wa mmele o montsho wa radiation, le kago ya boranyane gore go ntshiwa go kgonagale Mmala o tlwaelesegile mo motukeng o fetoga le mogote. Sekai se se siameng ke setshwantsho sa molelo wa naga. Fa go tuka mo gontsi go diragalang teng mo lefatshe, molelo o mosweu, mmala wa fa gole mogote thata wa dilo tsa tholego ke lephutshi. Fa godimo ga lefelo le lephutshi, mmala o fetogelosa mo bosetheng, se se raya gore ga go mogote thata, morago ga mmala o ke bohibidu, fa go seng mogote. Fa godimo ga mmala o mohibidu, go tuka ga go sa thole go diragala, gape dikarolo tse di sa tukang kgotsa di sa sha, ka tebego di dintsho.
Komponi ya NASA ya ko Amerika e lemogile gore gravity e tsaya karolo mo tiragalong ya motuka. Fa go nonofo ev e gogelang kwa godimo e fetolwa, se se ka baka mefuta e e farologaneng ya metuka[4] Kabakanyo ya metuka ka fa tlase ga diemo tsa gravity, di ikaegile ka go sutla ga dikarolwana mo metsing, jaaka soot e nna e gola go feta motuka o o tlwaelesegileng., jaaka mo kereseng mo diemong tse di tlwaelesegileng tsa go tsholetsega ga mmele, di dira gore o nne lephutshi. Fa go senang gravity, jaaka mo mafelong ka tikologong tse di mo lefaufaung, convection ca e sa thole e diragala, le mothuka o thuka ka go dikologa, le go rata go nna motala le bokgoni( lefa o ka kgona go tima fa o sa tshwarwe sentle, le gore CO2 go tswana mo go tukeng, ga e kabakangwe sentle fa go senang gravity, mme se se ka tima motuka). Go na le dithaloso tse di ntsi tsa di pharologanyo tse, mo e leng gore go ka kgonagaa gore mogote o kabakangwe ka go lekalekana, gore soot e seka ya dirwa le go tuka mo go feletseng go dirgala.[5] Diteko tse di dirilweng ke NASA di supa gore metuka e e thakanang fa go senang gravity, e letelela gore soot e le ntsi e thakane le digase morago e bo e dira thakanyo ya metuka mo lefatsheng, ka ntateng ya maitsholo a farologaneng a ditshidi fa go senang grafity, fa go tshwanthsangwa le fa go na le diemo tsa gravity e e tlwaelesegileng.[6] Ditemogo tse di ne tsa dirisiwa mo boranyane, le mo madirelong thatathata tiriso ya leokwane.
Mo diegeneng tse di tukang, go na le dikgatlo tse dintsi tse di tsewang go tima motuka. Mekgwa e e ikaegile mefuta ya leokwane, jaaka mafura, dikgong, leokwane le le nale nonofo e ntsi jaaka leokwane la difofane.
Mogote[baakanya | edit source]
Molelo o ntsha mogote, kana ke mokgwa wa go fudusa nonofo go tswa mo mmeleng mongwe ka lobaka la go amana le taolo ya mogote.
Megote e e etsegeng ya molelo le metuka[baakanya | edit source]
- Motuka wa gase e e hemiwang le gase ya nonofo.
- Motuka wa sedirisiwa sa madirelo a maranyane.
- • Motuka wa sedirisiwa se se tsenyang kgatelelo e potlana[7]
- Motuka wa kerese
- Go goga motsoko
- o Mogote o o sa tshwantshiwing: lethakore le le tshubilweng 585 °C (1,100 °F)
- Mogote wa go tshwantshiwa: bogare jwa fa go tshubuilweng: 700 °C (1,300 °F)
- Go nna go le mogote thata fagare.
Mogote wa metuka ka ditebego.[baakanya | edit source]
Mogote wa metuka e e na le dikarolo tsa carbon di ntsha lesedi, di ka lemogwa ka mmala wa tsone.[8]
- Bohibidu
- -O bonala 525 °C (980 °F)
- o sa bonale: 700 °C (1,300 °F)
- mmala o o sa bonaleng wa leungo: 800 °C (1,500 °F)
- mmala o o bonalang sentle wa leungo: 900 °C (1,700 °F)
- mmala wa leungo o o bonala sentle: 1,000 °C (1,800 °F)
- mmala wa namune
- Boteng: 1,100 °C (2,000 °F)
- bonala: 1,200 °C (2,200 °F)
- Bosweu
- Bosweu: 1,300 °C (2,400 °F)
- phatsima: 1,400 °C (2,600 °F)
- galalela: 1,500 °C (2,700 °F)
Boitsaanape jwa molelo[baakanya | edit source]
Naga e ngwe le ngwe ya tholego e na le molelo wa yone, gape ditshidi mo nageng ya teng di ikaegile ka one molelo o. Molelo o dira mafelo a bodulo,lengwe le lengwe e le fa seemong se se rileng.[9] Mefuta ya dithare, diphologolo le ditshidinyana di na le bokgoni jwa go dirisang seemo sengwe, gape fa o ntse o dira o ne mafelo a, molelo o letelela mefuta e mentsi go nna mo lefelong leo.
Mekwalo e e beilweng ya ditswa mmung[baakanya | edit source]
Taolo ya batho[baakanya | edit source]
Go laola molelo e ne e le phetogo e e neng e diragala mo matshelo a batho ba bogologolo. Go gotsa molelo, go dira mogote le lesedi, mo go ne go dira gore batho ba kgone go apaya dijo, go oketsa mefuta le go nna teng ga dikotla. Mogote o o neng o dirwa o ne o thuthafatsa batho ka mariga, o dira gore ba kgone go tshela mo fa go le tshididi. Molelo gape o ne o kgoba dibatlana. Bosupi jwa dijo tse di apeilweng, di ne tsa bonwa go tswa mo dingwageng tse didikadike tse di fetileng, le fa molelo o ne o sa dirisiwe ka mokgwa o o rileng go fithelela ka dingwaga tse 400,00 tse di fitileng. [10] Bosupi bo bo ne jwa anama ka dingwaga tse masome mathano go ya ko lekgolo tse di fitileng, go supa gore tiriso e ntsi nako le nako; mo go kgathisang, ka nako e lengwefela go leswafatsa phefo le gone ga simolola go anama, ka dipalo tse dintsi.[10] Tiriso ya molelo e ne ya simolola go nna mafathatha, o ne wa dirisiwa go dira magala le go laola ditshidi tsa naga dingwaga tse makgole a lesome a a fetileng.[10]
Molelo gape o ne dirisiwa mo dingwageng tse difitileng go bogisa le go athola, e le go fisa motho a tshela le didirisiwa tsa pogiso jaaka sethako sa tshipi, se se neng se tlatswa ka metsi, mafura kana se fisiwa ka molelo gore motho a bogisege.
ka nako ya diphetogo go tswa mo tsomeng go ya ko jwaleng dijalo, batho fatshe ka bophara ba ne ba dirisa molelo jaaka sedirisiwa sa go babalela lefatshe. melelo e ne laolwa ka go fisamlelo e e tsididi fa go tshwantshangwa le melelo e bogale e e senyang mmu. Melelo e e bogale e senyaka dijwalo le diphologolo gape e tsenya batho mo kotsing. Se ke mathata a matona mo nageng tsa gompieno fa go fisa melelo ya setso is thibelwa go rotloetsa kgolo ya dithare tse di dirang dilo tsa kago. Melelo e e seng bogale e diriwa thata ka paka ya dithobologo le thobo. go supa fa go tshubiwa ka nonofo ya ditshidi tse di suleng e sa gole sentle, se seka simolodisa melelo e e bogale. go na le mefuta e mentsi ya tikologo, e rotloetsang entsifalo ya diphologolo le ditlhare. Batho bo ne ba dira gore dinaga tse dikgothaganeng di atloge.
Go na le dipalo tse di ntsi tsa tiriso ya molelo. Fa o ka akanya sentle molelo o dirisiwa ke mongwe le mongwe mo lefatsheng ka tsela e e laolesegang. Badirisi ba dipalamo tse di dirisa molelo, ba ditisa molelo nako le nako ba kgweetsa. Madirelo a nonofo ya motlakase e kabakanya palo e ntsi ya motlakane mo bathong.
Tiriso ya molelo mo dintlweng e sale e nna ditso. Molelo o ne o dirisiwa mo didirisiwa tsa ntwa. Hormer o ne a bua ka tiriso ya molelo ga baeteledipele ba ba gerika ba ba neng ba iphithile mo pitseng ya dikgong go fisa Troy ka na ya dintwa tsa trojan. Moragonya ba Byzantine ba ne ba dirisa molelo wa bagerika go thasela dikepe le banna, Ka nako ya ntwa ya ntlha ya lefatshe, batho ba ntlha ba ba ne ba tika melelo e ne e le dithopha tsa ntwa, gape go dikoloi tsa ntwa dine di agegile sentle. mo dintweng tse di neng tsa tla morago, dibetsa tsa ganyaolo di ne di dirisiwa ke Axis le Allies go tshwana, thatathata ko Tokyo, Rotterdam,lontone, Hamburg le Dresden, mo tiragalong tse pedi tse, ntwa ya melelo e ne simolodisiwa ka bomo e mo one molelo o ne o dikologa toropo, o ne wa gogelwa mo teng . Masole a difofane a Amerika le one a dirisa dibetsa tse kgathanong le Japane ka nako ya bone ya ntwa, mme se sa senyaka matlo a ne a agilwe ka dikgong le di pampiri. Tiriso ya leokwane e ne ya simolola ka kgwedi ya Phukwi ka ngwaga wa 1944, ko bofelo jwa ntwa ya bobedi, ntswa tiriso ya lone ga e a ka kgathegelwa ke sechba go fithelela ntwa ya Vietnam. Sebetsa sa kganyaqolo se se dirilweng ka leokwane le yone e ne e dirisiwa.
Tiriso jaaka leokwane[baakanya | edit source]
Leokwane fa le tshubiwa le ntshang nonofo e e bothokwa Dikgong ke kgale di dirisiwa jaaka leokwane, le gompieno di a dirisiwa. Tiriso ya leokwane le tswang mo mmung jaaka petroleum, gase ya tholego le magala, mo madirelong a maokwane a kabakanya bontsi jwa motlakase lefatshe ka bophara mo bo gompienong; sethopa sa nonofo ya mafatshe e buile gore selekanyo se se masome a boferabobedi a motlakase a tswa mo metsweding e. [12] molelo mo madirelong a motlakase o dirisiwa go thuthafatsa metsi, go dira mosi o o dirisiwang ke mafetho. Mafetho a a tlaabo a dikolosa generatara ya motlakase go dira motlakase. Molelo o dirisiwa gape go dira ditiro, mo di engineng.
Dilo tse di salang morago ga go sha di bidiwa masalela kana molora, fa go lora go yone go le kwa tlase ga mogote wa motuka, go e kopane le go omelela jaaka e tshidifala, lefa go lora ga molora go le fa godimo ga mogote wa motuka.
Tshireletso le Thibelo[baakanya | edit source]
Mananeo a thibelo ya melelo ya naga lefatshe ka bophara, e ka dira gore go dirisiwe di tsela tsa go thibela jaakago dirisa lefelo la tholego le melelo e e laolesegang. [13][14][15] Go dirisa lefelo la naga la molelo go tewa molelo mongwe le mongwe o o bakilweng ke dilo tsa tholego, tse dilaqolesegang mmele di letelelwa go sha. Melelo e e laolwang ke meloelo e simolotsweng ke makalana a goromente, ko tlase ga diemo tsa loapi tse di seng kotsi.[16]
Makalana a a lwantshang melelo a teng mo mafelo a a tthabologileng go tioma le laola melelo e e sa laolesegeng Batima melelo ba ba ithuthuntshitsweng ba dirisa di dirisiwa tsa go tima molelo, dirisiwa tsa metsi jaaka polokelo ya metsi le dilo tse di timang molelo kana ba ka dirisa dilo dingwe ba lebeletse gore molelo o bakilwe ke enng.
Thibelo ya molelo e diretswe go fokotsa metswedi e e thothetsang molelo. Thibelo ya melelo e akaretsa go ruta batho gore ba ka emisa go simolola molelo jaang.[17] Mo dikago tse ditona thata dikole, thuthuntsho ya melelo e a diriwa go ruta botho gore ba ka itsaya jaang mo di kagong tse dishang. Go simolola molelo kana bomo ke molato ka fa tlase ga melawana mengwe.
Dikago tsa maemo a ntlha di thoka di dirisiwa tsa thibelo ya molelo le thibelo e e mathagathaga go fokotsa tsenyo e e ka bakwang ke molelo. Mofuta mongwe wa thebelo ya molelo ke mafelo a gasa metsi. Go oketsa thibelo ya melelo mo dikagong, di dirisiwa tsa kago le dilwana tsa ntlo mo mafatsheng aa thabologileng di a sekwasekwa go bona gore a ga di tshabelelwe ke molelo. kago ya didirisiwa tsa ntlo, go betla le dipolaseteke tse di dirisiwang mo dipalamong le mo ditirong tse dingwe di lekilwe.
Fa thibelo le tshireletso ya molelo e padiler, makalana a madi a tsa melelo ba ka thusa ka madi.
Paakanyo[baakanya | edit source]
Go na le mefuta le ditsela tse di farologaneng tse di dirisiwang , go ya mefuta wa molelo kaq na tshenyo ya molelo. Tsenyo ya molelo e ka dirwa ke dithopha tsa taolo ya dilwana, batho ba ba babalelang dikago, kana beng ba metse ka bo bone; mme fela go bitsa maitsaanape wa paakanyo ya tshenyo ya melelo, go thophilewe e le tsela e e siameng gape e babalesegile go baakanya dilwana tse sentsweng ke molelo. Bontsi jwa bone ba balwa kwa tlase ga paakanyo ya tshenyo ya metsi le molelo, gape ba ka kgona go thusa go paakanya ka bonako, ba baakanyetsa beng ba motse kana makalana a matona.[18]
Dikomponi tse di baakanyang ditshenyo tsa metsi le molelo di laolwa ke maphata a baji ba reki. Ko Calafonia, dipaakanyo tsotlhe tsa meklelo le metsi di kwadisitswe kwa tlase ga lekalana la ditumalano tsa go dira ka go bereka. [19] Mo bogompienong, lekalana le ga lena dithopha tsa paakanyo ya ditshenyo tsa metsi kana molelo. Mme ntswa lekalana le le batla setlankana e le sesupo gore ba letelelwe go paakanya ditshenyo tsa metsi le molelo.[20]
O ka tsibogela[baakanya | edit source]
Template:Portal Template:Div col
- Áed (leina le le leilweng)
- molelo o o na le mmala
- Go sha
- Go tshuba moswi
- Go tuka mo go rotloetswang ke mogote wa letsatsi
- Molelo (Tsetlana ya maemo)
- Tshekatsheko ya molelo
- kelothoko ya molelo
- Molete wa molelo
- molelo wa phefo
- kobamelo ya molelo
- Teko ya motuka
- Tsela ya botshelo e es sireletsegileng
- Maina a melelo a ditso
- maina a motswedi wa lesedi
- Boitsaanape jwa go tshuba
- Sedirisiwa se sesupa motuka wa melelo e metona e e laolesegang
- lefoko la segerika le le rayang molelo
- Go bola ga dilo tse suleng ka mogote mongwe o o rileng.
- Mokgwa o sa laolesegeng wa go simolola molelo
- Mosi
- Letunya mosi
ditshwantsho tsa tlaleletso[baakanya | edit source]
-
-
-
-
-
-
-
-
-
-
-
Setshwantsho:tshimololo ya motuka e e bonya.
Tse di latelang ke tse di dirisitsweng go batla kitso e e kwadilweng fa[baakanya | edit source]
- ↑ Template:Cite document
- ↑ Helmenstine, Anne Marie. "What is the State of Matter of Fire or Flame? Is it a Liquid, Solid, or Gas?". About.com. http://chemistry.about.com/od/chemistryfaqs/f/firechemistry.htm. Retrieved 2009-01-21
- ↑ Lentile, et al. , 319
- ↑ Spiral flames in microgravity, National Aeronautics and Space Administration, 2000.
- ↑ CFM-1 experiment resultsTemplate:Dead link, National Aeronautics and Space Administration, April 2005.
- ↑ LSP-1 experiment resultsTemplate:Dead link, National Aeronautics and Space Administration, April 2005.
- ↑ "Pyropen Cordless Soldering Irons" (PDF). http://www.cooperhandtools.com/europe/sales_literature/documents/WellerPyropen_GB.pdf.
- ↑ "A Book of Steam for Engineers", The Stirling Company, 1905
- ↑ Begon, M., J.L. Harper and C.R. Townsend. 1996. Ecology: individuals, populations, and communities , Third Edition. Blackwell Science Ltd., Cambridge, Massachusetts, USA.
- ↑ 10.0 10.1 10.2 Template:Cite doi
- ↑ [56]
- ↑ ""Share of Total Primary Energy Supply", 2002; International Energy Agency". http://www.iea.org/statlist/index.htm.Template:Dead link
- ↑ Federal Fire and Aviation Operations Action Plan , 4.
- ↑ Template:Vancite web
- ↑ Template:Vancite journal
- ↑ Template:Vancite web
- ↑ Fire & Life Safety EducationTemplate:Dead link, Manitoba Office of the Fire Commissioner
- ↑ Begal, Bill (August 23, 2007). "Restoration With a Capital E-P-A: A Case Study". Restoration & Remediation. http://www.randrmagonline.com/CDA/Archives/BNP_GUID_9-5-2006_A_10000000000000156172. Retrieved 2008-04-11.
- ↑ "California Contractors State License Board". State of California. http://www.cslb.ca.gov/. Retrieved 2010-08-29.
- ↑ "What You Should Know About Your Water Damage Or Mold Removal Company:". Rapco West Environmental Services, Inc.. http://www.rapcowest.com/water.html. Retrieved 2010-08-29.
tshekatsheko ya bakwadi[baakanya | edit source]
- Template:Cite document Template:Dead link
- Haung, Kai. 2009. Palo ya batho le dikago tsa dintlha tsa amang palo ya melelo ya bonno jwa batho mo ditoropong tse ditona tsa Amerika. Tshekatsheko e e dirilwe . ko mmadikole wa Texas TXstate.edu
- Template:Vancite journal
- Kosman, Admiel: Molelo o rileng. In: Thu, Ferikgong 13, 2011.
==Dikgoge tsa kwa ntle ==
- Molelo o bereka jang at Dilo di bereka jang
- Molelo ke eng? go tswa ka thamalalo
- {0mo molelong,Adobe Flash-go tswa mo ithuthuntshong ya maranyane koNOVA (TV series)
- melelo ya batho ba ntlha BBC mekwalo ka bo itemogelo jwa baitsaanape.
- Motuka mo lefaufaungTemplate:Dead link
- Melelo e rileng mo lefaufaung
- moebuildingcontrol.co.uk - UK ditaelo tsa tshireletso ya melelo le botekiniki jwa molelo.
- mokgwatho wa thibelo ya molelo ya Smokey Bear
- tiriso ya molelo go ijesa monateka sedirisiwa sa motuka


text:
A Basupi ba ga Jehofa ke Baporotesetanta?
Nnyaa. Basupi ba ga Jehofa ke Bakeresete e seng Baporotesetanta. Ke eng fa re rialo?
Boporotesetanta bo tlhalosiwa e le “mokgatlho wa bodumedi o o kgatlhanong le dithuto tsa Kereke ya Roma.” Le fa gone e le boammaaruri gore Basupi ba ga Jehofa ga ba dumalane le dithuto tsa Kereke ya Katoliki, ga re Baporotesetanta ka ntlha ya mabaka a a latelang:
Dithuto tse dintsi tsa Baporotesetanta di kgatlhanong le se Baebele e se rutang. Ka sekai, Baebele e ruta gore “go na le Modimo a le mongwe,” e seng Medimo e le Meraro Mo go A le Mongwe. (1 Timotheo 2:5; Johane 14:28) Gape e ruta gore Modimo o otlhaya baikepi ka go ba senya ka bosakhutleng, e seng ka molelo wa dihele.—Pesalema 37:9; 2 Bathesalonika 1:9.
Ga re kgatlhanong le Kereke ya Katoliki kgotsa bodumedi bope fela e bile ga re leke go bo fetola. Go na le moo, re rerela batho dikgang tse di molemo tsa Bogosi jwa Modimo ka maiteko a go ba thusa gore ba nne le tumelo mo dikgannyeng tseo tse di molemo. (Mathaio 24:14; 28:19, 20) Ga re leke go fetola bodumedi bope fela mme re ruta batho ba ba peloephepa boammaaruri ka Modimo le ka Lefoko la gagwe, Baebele.—Bakolosa 1:9, 10; 2 Timotheo 2:24, 25.


text:
Genesise 20:1-18
8 Ka jalo Abimeleke a tsoga go sa le phakela mme a bitsa batlhanka botlhe ba gagwe mme a bua dilo tseno tsotlhe mo ditsebeng tsa bone. Mme banna bano ba boifa thata. 9 Morago ga moo Abimeleke a bitsa Aborahame mme a mo raya a re: “O re dirileng, e bile ke boleo bofe jo ke bo go diretseng, go bo o tliseditse nna le bogosi jwa me boleo jo bogolo? O ntiretse ditiro tse di neng di sa tshwanelwa go dirwa.” 10 Mme Abimeleke a tswelela go raya Aborahame a re: “O ne o ikaeletse eng go bo o dirile selo seno?” 11 Aborahame a araba a re: “E ne e le ka gonne ke ne ka ipolelela ka re: ‘Kwantle ga pelaelo ga go boifiwe Modimo mo lefelong leno, mme ruri ba tla mpolaya ka ntlha ya mosadi wa me.’ 12 Mme, mo godimo ga moo, tota ke kgaitsadiake, morwadiarre, mme fela ga se morwadiammè; mme o ne a nna mosadi wa me. 13 Mme go ne ga diragala gore, fa Modimo a ne a dira gore ke kgarakgatshege ke tswe mo ntlong ya ga rre, foo ke ne ka mo raya ka re, ‘Bopelonomi jwa gago jwa lorato jo o ka bo ntirelang ke jo: Lefelo lengwe le lengwe le re tla tlang kwa go lone o bue ka nna o re: “Ke kgaitsadiake.”’”
14 Morago ga moo Abimeleke a tsaya dinku le dikgomo le batlhanka le malata mme a di naya Aborahame a ba a busetsa Sara mosadi wa gagwe kwa go ene. 15 Mo godimo ga moo Abimeleke a re: “Bona, lefatshe la me le mo taolong ya gago. Nna kwa go leng molemo gone mo matlhong a gago.” 16 Mme a raya Sara a re: “Bona, ke naya kgaitsadio dipapetla tsa madi tsa selefera di le sekete. Di tla nna sebipo sa gago sa matlho mo go botlhe ba ba nang le wena, le fa pele ga mongwe le mongwe, mme kgobo e tlositswe mo go wena.” 17 Mme Aborahame a simolola go kokotlela Modimo wa boammaaruri; mme Modimo a fodisa Abimeleke le mosadi wa gagwe le malata a gagwe, mme ba simolola go tshola bana. 18 Gonne Jehofa o ne a tswetse sebopelo sengwe le sengwe sa ba ntlo ya ga Abimeleke thata ka ntlha ya ga Sara, mosadi wa ga Aborahame.


text:
Lebala la metshameko la motse wa Serowe
Lebala la metshameko la Serowe ke kwa mediro e farologaneng e dirwang teng, lebala le le mo toropong ya Serowe, Botswana. Ke lengwe la mafelo a go tshamekelwang metshameko e farologaneng, lefelo le le kgobokanyeditswe madi a kana ka di dikadike tse di masome mabedi le bopupa, le ne la agiwa ka ngwaga wa 2002 ebile la tlhomiwa simmoso ka ngwaga wa 2003. Lebala la metshameko le sephara sa selekanyo sa dikete tse thataro. Lebala la metshameko le ke la mangmang ka le na le lebala la motshameko wa kgwele ya dinao, le bo le dikaganyediwa ke lebala la batabogi Mo legareng ga lebala la metshameko le go na le di dirisiwa tsa metshameko ya high-jump, long-jump, pole vault le dirisiwa tsa metshameko e mengwe. Kwa ntle ga lebala la metshameko, mme go le mo lefelong le lengwe fela, go na le metshameko e mentsi ya jaaka bolotloa, volleyball, softball le tennis. Lefelo le le nnile mosola thata mo motseng wa Serowe, ka le naya didirisiwa tsa lebala la metshameko le le haphegileng. Lefelo le le itshopile fa le nonofile thata mo le letang go ka nna lefelo le bommampodi ba lefatshe ba ka ithuthuntshang teng gape e ka nna lefelo la bonno la ditlhopha tsa lefatshe, se se fokotsa phetelelo ya tiriso mo lebaleng la metshameko la sechaba, le e leng lone fela mo bogompienong e leng lebala lametshameko la mangmang.
This is an excerpt from the article Lebala la metshameko la motse wa Serowe from the Wikipedia free encyclopedia. A list of authors is available at Wikipedia.
Other languages


text:
BASHA BA BOTSA JAANA
A ke Setse ke Siametse go Tswa mo Gae?
Boikaelelo jwa Modimo jwa kwa tshimologong e ne e le gore basha ba gole mme kgabagare ba tlogele borraabone le bommaabone mme ba ikagele malapa a bone. (Genesise 2:
Maitlhomo a me ke afe?
Leba lenaane le le latelang. Ipotse jaana, ‘Ke mabaka afe a botlhokwatlhokwa a go bo ke batla go tswa mo gae?’
Go tshabela mathata a kwa gae
Go nna le kgololesego e e oketsegileng
Go batla gore ditsala tsa me di ntlotle
Go thusa tsala e e tlhokang mongwe yo o ka nnang le yone
Go batla go ithaopela go ya go thusa kwa lefelong le sele
Go nna le maitemogelo mo botshelong
Go fokoletsa batsadi ba me morwalo wa go ntlamela
A mangwe
Tota ga se gore mabaka a a bontshitsweng fano ga a siama. Kgangkgolo ke go re, Maitlhomo a gago ke afe? Ka sekai, fa e le gore o batla go tswa mo gae fela ka gonne o tshabela dithibelo tse o di beetsweng, o ka nna wa gamarega!
Danielle yo o neng a tswa mo gae ka nakwana fa a ne a le dingwaga di le 20, o ne a ithuta mo gontsi ka nako eo. A re: “Rotlhe re tshwanetse go tshela ka dithibelo tsa mofuta mongwe. Fa o nna o le nosi, thulaganyo ya gago ya kwa tirong kgotsa go tlhoka madi go tla go thibela go dira dilo ka tsela e o e batlang.” Se letle ope a go pateletsa go itlhaganelela go dira tshwetso ya go tswa mo gae.
A ke go ipaakanyeditse?
Go tswa mo gae o ya go nna o le nosi go tshwana le go tsaya loeto o ya go fetsa malatsinyana kwa nageng. A o ka tsena fela mo nageng o sa itse go tlhoma tente, go gotsa molelo, go apaya kgotsa go dirisa mmapa? Nnyaa le e seng! Mme basha ba le bantsi ba tswa mo gae ba se na bokgoni jo bo lekaneng jwa go tlhokomela legae.
Kgosi Solomone yo o botlhale o ne a re “yo o botlhale o akanyetsa dikgato tsa gagwe.” (Diane 14:15) Go go thusa go bona gore a o siametse go ya go nna o le nosi, ela tlhoko dintlha tse di latelang:
Go dirisa madi sentle: Serena wa dingwaga di le 19 a re: “Ga ke ise ke ko ke tlhoke go ituelela sepe ka bonna. Ke tshaba go tswa mo gae le go tshwanelwa ke go rulaganya tsela e ke dirisang madi ka yone.” O ka ithuta jang go dirisa madi sentle?
Seane sa Baebele sa re: “Motho yo o botlhale o tla reetsa mme a amogele thuto e e oketsegileng.” (Diane 1:5) Ka jalo, goreng o sa botse batsadi ba gago gore go ka tlhoka motho bokae beke le beke go duela rente kgotsa madi a a a adimileng kwa bankeng go reka ntlo, go reka dijo, go tlhokomela koloi kgotsa go duela ditshenyegelo tse dingwe tsa dipalangwa. Go tswa foo, kopa batsadi ba gago gore ba go thuse go ithuta kafa o ka dirang ka gone lenaane la go dirisa madi le go duela dikoloto.
Go nna le bokgoni jwa go dira ditiro tsa mo lapeng: Brian wa dingwaga di le 17 a re selo se se mo tshosang thata ka go tswa mo gae ke gore o tla tshwanelwa ke go itlhatswetsa diaparo. O ka itse jang gore o ka kgona go itlhokomela? Aron wa dingwaga di le 20 o akantsha jaana: “Leka go fetsa beke yotlhe o tshela jaaka e kete o nna o le nosi. Ja fela dijo tse o di apeileng, tse o itheketseng tsone le tse o di dueletseng ka madi a o a bereketseng. Apara diaparo tse o itlhatsweditseng tsone wa bo wa di aena. Iphepafaletse kamore ya gago. Mme leka go ya kwa o tlhokang go ya teng ka bowena, o sa kope ope gore a go ise kgotsa a tle go go tsaya.” Fa o ka latela kakantsho eo o tla solegelwa molemo ka ditsela di le pedi: O tla (1) nna le bokgoni jo o bo tlhokang le go (2) anaanela le go feta dilo tse batsadi ba gago ba go direlang tsone.
Go dirisana sentle le batho ba bangwe: A o dirisana sentle le batsadi ba gago le bana ba gaeno? Fa go sa nna jalo, o ka nna wa akanya gore botshelo bo tla nna botoka fa o ka ya go nna le tsala. Mme gone, akanya ka se Eve wa dingwaga di le 18 a se bolelang: “Ditsala tsa me tse pedi di ne tsa ya go nna mmogo. Pele ba nna mmogo, ba ne ba ntshana seinong mme ga ba a ka ba kgona go tshedisana sentle. Yo mongwe o ne a ithata fa yo mongwe a le botlhaswa. Yo mongwe o ne a rata dilo tsa semoya fa yo mongwe ene a ne a sa di rate go le kalo. Ga go a ka ga berekega!”
Tharabololo ke eng? Erin wa dingwaga di le 18 a re: “Fa o sa ntse o nna kwa gae o ka kgona go ithuta go le gontsi ka go dirisana sentle le batho ba bangwe. O ithuta go rarabolola mathata le go ineela. Ke lemogile gore batho ba ba tswang mo gae ka gonne ba tila go nna le dikgotlhang le batsadi ba bone, ba ithuta go tshabela mathata e seng go a rarabolola.”
Go nna le thulaganyo ya dilo tsa semoya: Bangwe ba tswa mo gae fela ka gonne ba batla go tshabela dithulaganyo tsa bodumedi jwa batsadi ba bone. Ba bangwe bone ba a bo ba ikaeletse go tswelela ba na le thulaganyo e e molemo ya go ithuta Baebele le ya kobamelo mme fa nako e ntse e ya ba nna le mekgwa e e sa siamang. O ka tila jang go senyegelwa “ke tumelo jaaka go thubega ga sekepe”?
Itirele thulaganyo e e molemo ya go ithuta Baebele le ya kobamelo mme o e ngaparele. Ke eng fa o sa kwale thulaganyo ya gago ya dilo tsa semoya mo khalendareng mme o bone gore a o ka kgona go e latela kgwedi yotlhe batsadi ba gago ba sa go sale morago?
Boikaelelo jwa me ke bofe?
A o batla go tswa mo gae gore o tshabele mathata kgotsa o batla go tswa mo taolong ya batsadi? Fa go ntse jalo, go raya gore o tlhomile mogopolo mo go se o se tlogelang e seng kwa o yang teng. Go dira jalo go tshwana le go kgweetsa koloi o lebile seipone se se go bontshang tsela kwa morago—o tlhomile mogopolo kwa o tswang teng mo o sa kgoneng go bona kwa o yang teng. O ithuta eng mo go seno? O se ka wa tlhoma mogopolo fela mo kgannyeng ya gore o batla go tswa mo gae—tlhoma mogopolo mo mokgeleng wa botlhokwa.
Le fa mokgele wa gago e ka tswa e le ofe, akanyetsa tshwetso e o e dirang ka kelotlhoko. Seane sa Baebele sa re: “Dithulaganyo tsa yo o tlhoafetseng ruri di solegela molemo, mme mongwe le mongwe yo o mafega ruri o leba kwa letlhokong.” (Diane 21:5) Reetsa kgakololo ya batsadi ba gago. (Diane 23:22) Rapela ka kgang eno. Mme fa o dira tshwetso, akanyetsa melaometheo e re sa tswang go tlotla ka yone ya Baebele.
Tota kgangkgolo ga se go re A ke setse ke siametse go tswa mo gae? mme ke go re A nka kgona go itlhokomelela legae? Fa e le gore o ka araba potso ya bobedi ka ee, seo se raya gore o ka tswa o siametse go ya go nna o le nosi.


text:
Watchtower Farms
—Dingwaga di le Masome a Matlhano Tsa Thobo
Dikilometara di ka nna 145 kwa bokone jwa New York City, gaufi le motsana wa Wallkill, kwa New York, go na le dipolasi di le mmalwa tse di nnileng le seabe se segolo mo tirong ya Basupi ba ga Jehofa ya go ruta Baebele mo lefatsheng lotlhe. Polasi ya ntlha ya Watchtower Farms, e ne ya rekwa dingwaga di le 50 tse di fetileng, ka Ferikgong 2, 1963.
David Walker, Mosupi wa ga Jehofa yo o ntseng a direla kwa Wallkill go tloga fela kwa tshimologong, o tlhalosa lebaka la go bo polasi eno e ne ya rekwa: “Badiri ba kwa ntlokgolo ya lefatshe lotlhe ya Basupi ba ga Jehofa kwa Brooklyn, New York, ba ne ba oketsega mme re ne re tlhoka go ba fepa ka tsela e e sa tlhokeng madi a mantsi. Re ne re tsaya diura di le thataro go ya go di le robedi go tswa kwa Brooklyn go ya kwa polasing nngwe e Basupi ba ga Jehofa ba neng ba ntse ba e dirisa e e kwa bokonebophirima jwa New York. Mme go ya kwa Wallkill ke diura di le pedinyana fela, se se neng sa dira gore lefelo leno le nne botoka thata.” Kgabagare, Basupi ba ga Jehofa ba ne ba dirisa polasi eno go jala maungo le merogo le go bona nama ya koko, ya kolobe le ya kgomo, mmogo le mashi. Fa nako e ntse e tsamaya, go ne ga rekwa dipolasi tse dingwe.
Mo dingwageng di le lesome, koketsego ya Basupi ba ga Jehofa mo lefatsheng lotlhe e ne ya dira gore go direge sengwe sa botlhokwa kwa Wallkill. Mo godimo ga go lema le go roba mo masimong a mmatota, go ne ga simololwa tiro ya go gatisa dibuka tse di neng di tla thusa mo thobong ya tshwantshetso e Jesu a neng a bua ka yone. (Mathaio 9:37; Luke 10:2; Johane 4:35, 36) Bona dingwe tsa ditiro tse di ntseng di dirwa kwa Wallkill.
Go gatisa: Mo magareng a lekgolo la bo20 la dingwaga, dibuka di le dintsi tse di theilweng mo Baebeleng di ne di gatisiwa kwa bogatisetsong jo bo kwa Brooklyn, New York. E re ka batho ba le bantsi ba ne ba batla dibuka, bogatisetso joo bo ne bo sa kgone go gatisa dibuka tse di tlhokegang. Ka jalo, ka 1973 Basupi ba ga Jehofa ba ne ba wetsa kago ya bogatisetso jo bongwe kwa Wallkill. Fa e sa le ka nako eo, dikago tse go gatisediwang mo go tsone di ne tsa okediwa ka makgetlo a le mmalwa, mme bosheng jaana di okeditswe ka 2004.
Thekenoloji ya Dikhomputara: Ka 1979, setlhopha sengwe sa Basupi ba ga Jehofa kwa Wallkill se ne sa simolola go dira thulaganyo nngwe ya khomputara, e jaanong e bidiwang Multilanguage Electronic Publishing System (MEPS). Thulaganyo eno e thusa gore go gatisiwe dibuka tsa Baebele ka dipuo di feta 600.
Thuto: Ka 1988, Sekolo sa Baebele sa Watchtower sa Gileade se ne sa fudugela mo Wallkill go tswa Brooklyn, mme ditlelase di ne tsa simolola ka Diphalane 17. Sekolo seo se ne sa tshwarelwa koo go fitlha se isiwa kwa Lefelong la Thuto la Watchtower, kwa Patterson, New York, ka Moranang 1995.
Fela jaaka go ntse ka dipolasi tse dingwe, mo dingwageng di le 50 tse di fetileng, mekgwa e e dirisiwang le ditiro tse di dirwang kwa Watchtower Farms di fetogile. Le fa go ntse jalo, go dirwa maiteko a magolo a gore Basupi ba ga Jehofa ba ba direlang kwa magaeng a Bethele kwa New York, United States, ba newe dijo tse di siameng.
Gone jaanong Basupi ba ga Jehofa ba aga diofisi tse disha, lefelo la bonno le la ditirelo tse dingwe mo Wallkill. Gape ba tlhabolola dikago tse di leng teng. Tiro eno yotlhe e e dirwang e tla thusa gore Watchtower Farms e tswelele e aba dijo tsa semoya tse di tlhokwang ke batho ba le bantsi ba e nnang Basupi ba ga Jehofa mo karolong eno ya lefatshe.
David Walker yo o umakilweng pelenyana a re: “Mo dingwageng di le 50 tse di fetileng, ke itumeletse go bona dikago tsa kwa Wallkill di okediwa le go nna le seabe mo tirong e e dirwang mo lefatsheng lotlhe ya go ruta batho molaetsa wa Baebele!”


text:
LEGORO LA TEMOTHUO, SAENSE LE THEKENOLOJI
Baalumni
Boikaelelo jwa Setlamo ke go dira gore baithuti ba nako e e fetileng mmogo le maloko a Kokoano ya Semmuso ya Yunibesiti ya Bokone-Bophirima a nne le keletso ya go itlhaola leYunibesiti ya bone, go rotloetsa kgatlhego le go tswelela ba na le yone ya go nna le seabe mo mererong ya setheo se ba kileng ba bo ba ithuta mo go sone, go rotloetsa gore ba nne le keletso ya go thusa ditlhabololo tsa Yunibesiti le go poromouta leina le yone le tsela e e lejwang ka yone.
Mekgele ya rona ke:
- Go dira gore Baithuti ba Maloba ba nne ba beilwe mo leseding ka dikgang tse di amanang le Yunibesiti.
- Go tlhomolola diphitlhelelo le tirelo e baithuti ba nako e e fetileng ba e direlang baagi.
- Go lemtsha baithuti ba maloba ka dilo tse di tlhokwang ke Yunibesiti le seabe se ba ka nnang le sone sa go tlamela ka ditlhoko tseo.
- Go dira gore baithuti ba maloba ba ikutlwe ba le karolo ya maloko a YBB gongwe le gongwe kwa ba tswang ba le gone.
- Go tlhoma Ditšhapotara Tsa Baithuti ba Maloba mo dikgaolong tsotlhe.
Ikgolaganye le Rona


text:
Motsana wa Nojane
Ncojane kgotsa Ncojane ke toropo e mo sekakeng sa Kalahari e mo kgaolong ya Ghanzi, mo Bophirima jwa Botswana. Motse wa Nojane o sekgele sa dikilomitara tse masome a mabedi go tsweng molelwaneng wa kwa Namibia, fa godimo ga moo motse o na le dikole tse dipotlana le tse digolwane ga mmogo le kokelwana. Mo palo batho ya ngwaga wa 2001 dipalo di ne di le sekete le makgolo a mane le masome a mararo le borobabongwe.
This is an excerpt from the article Motsana wa Nojane from the Wikipedia free encyclopedia. A list of authors is available at Wikipedia.


text:
SETLHOGO SA KA FA NTLE
Kafa o ka Nnang Rre yo o Molemo ka Gone
“Ke paletswe kae?” Michael * wa mo Afrika Borwa o ne a tlhorwa boroko ke potso eno. Le fa a ile a leka ka natla go nna rre yo o molemo, nako le nako fa a akanya ka morwawe wa seganana wa dingwaga tse 19, o ne a ipotsa gore a go na le sengwe se a ka bong a se dirile gore a nne motsadi yo o botoka.
Ka fa letlhakoreng le lengwe, go lebega Terry yo o nnang kwa Spain a ile a kgona go godisa morwawe sentle. Morwawe e bong Andrew a re: “Dilo tse dintsi tse ke di gopolang ka Papa tsa fa ke ne ke sa le ngwana ke fa a ne a mpalela, a tshameka le nna, a tsaya maeto le nna a mo go one re neng re fetsa nako re le babedi fela. O ne a dira gore ke natefelelwe ke go ithuta.”
Gone ke boammaaruri gore ga go motlhofo go nna rre yo o molemo. Mme go na le melaometheo ya konokono e e ka thusang. Borre ba le bantsi ba fitlhetse gore bone le ba malapa a bone ba solegelwa molemo fa ba latela dikgakololo tse di mosola tse di mo Baebeleng. Mma re sekasekeng dingwe tsa dikgakololo tseno tse di ka thusang borre.
1. Iphe Nako le ba Lelapa la Gago
Fa o le rre, o bontsha bana ba gago jang gore o ba tsaya ba le botlhokwa? Ruri go tshwanetse ga bo go na le dilo tse dintsi tse o di direlang bana ba gago, go akaretsa go itima dilo dingwe gore ba nne le dijo mmogo le legae le le ba siametseng. O ne o ka se dire dilo tse di ntseng jalo fa o ka bo o sa tseye bana ba gago ba le botlhokwa. Le fa go ntse jalo, fa o sa fetse nako e e lekaneng le bana ba gago, ba ka tsaya gore o amega thata ka dilo tse dingwe go feta bone, dilo tse di jaaka tiro ya gago, ditsala tsa gago kgotsa dilo tse o itlosang bodutu ka tsone.
Rre o tshwanetse go simolola leng go fetsa nako le bana ba gagwe? Mmè o simolola go nna le kamano le ngwana wa gagwe a sa ntse a le mo popelong. Losea lo lo iseng lo tsholwe lo ka nna lwa simolola go utlwa, mo e ka nnang dibeke di le 16 fa lo sena go imiwa. Mo go yone nako eno rre le ene a ka simolola go aga kamano e e kgethegileng le ngwana wa gagwe yo o iseng a tsholwe. A ka reetsa go itaya ga pelo ya gagwe, a utlwa fa a raga, a bua le ene kgotsa a mo opelela.
Molaomotheo wa Baebele: Mo metlheng ya Baebele, borre ba ne ba na le seabe ka tlhamalalo mo go rutiweng ga bana ba bone. E bile ba ne ba kgothalediwa gore ba fetse nako le bana ba bone ka metlha, jaaka go tlhalositswe mo mafokong a Baebele a a mo go Duteronome 6:6, 7, a a reng: “Mafoko ano a ke a go laolelang gompieno a nne mo pelong ya gago; o a jalele kwa teng mo go morwao o bo o bue ka one fa o ntse mo ntlong ya gago le fa o tsamaya mo tseleng le fa o rapama le fa o tsoga.”
2. Borre ba ba Molemo ba Reetsa ka Tlhoafalo
E le gore o kgone go buisana sentle le bana ba gago, o tshwanetse go nna motho yo o reetsang ka kelotlhoko. O tshwanetse wa ithuta go reetsa o sa tseege maikutlo.
Bana ba gago ba ka se tlhotlheletsege go le kalo go go bolelela maikutlo a bone fa ba akanya gore o tla galefa ka bonako le go ba tshwayatshwaya diphoso. Mme fa o ba reetsa o ritibetse, seo se ba bontsha gore o ba kgatlhegela ka tsela ya mmatota. Le bone ba tla ikutlwa ba gololesegile go go bolelela dilo tse ba di akanyang le kafa ba ikutlwang ka gone.
Molaomotheo wa Baebele: Kgakololo e e mosola e e mo Baebeleng e itshupile e solegela molemo mo dikarolong di le dintsi tsa botshelo jwa letsatsi le letsatsi. Ka sekai, Baebele ya re: “Motho mongwe le mongwe o tshwanetse go nna bonako go utlwa, bonya go bua, bonya go shakgala.” (Jakobe 1:19) Borre ba ba dirisang molaomotheo ono wa Baebele ba kgona go buisana botoka le bana ba bone.
3. Ba Kgalemele Le go Ba Akgola ka Lorato
Tota le fa o betilwe ke pelo kgotsa o galefile, tsela e o kgalemelang ngwana wa gago ka yone e tshwanetse go bontsha gore o a mo rata e bile o batla gore dilo di mo tsamaele sentle mo botshelong. Go mo kgalemela go akaretsa go mo gakolola, go mo ruta le go mo otlhaya fa go tlhokega.
Mo godimo ga moo, kotlhao e nna mosola le go feta fa rre a akgola bana ba gagwe ka metlha. Seane sengwe sa bogologolo sa re: “Lefoko le le builweng ka nako e e le tshwanetseng le tshwana le diapole tsa gouta mo dilong tse di setilweng tsa selefera.” (Diane 25:11) Go akgola ngwana go mo thusa gore a nne le dinonofo tse di molemo. Bana ba gola sentle fa batsadi ba bontsha gore ba a ba anaanela. Fa rre a batla ditshono tsa go akgola bana ba gagwe, seo se ka ba thusa gore ba itshepe e bile se ka ba tlhotlheletsa gore ba se ka ba kgaotsa go leka go dira se se molemo.
Molaomotheo wa Baebele: “Lona borrabana, lo se ka lwa galefisa bana ba lona, gore ba se ka ba tshwenyega mo maikutlong.” —Bakolosa 3:21.
4. Rata Mosadi wa Gago O bo O mo Tlotle
Tsela e rre a tshwarang mosadi wa gagwe ka yone ruri e ama bana ba gagwe. Setlhopha sengwe sa baitse ba kgodiso ya bana se tlhalosa jaana: “Sengwe sa dilo tse di molemolemo tse rre a ka di direlang bana ba gagwe ke go tlotla mmaabone. . . . Fa rre le mmè ba tlotlana e bile ba dira gore bana ba bone ba kgone go bona seo, ba dira gore bana ba bone ba ikutlwe ba ratiwa e bile ba itumetse.”—The Importance of Fathers in the Healthy Development of Children [Seabe sa Borre mo go Thuseng Bana go Gola Sentle]. *
Molaomotheo wa Baebele: “Banna, tswelelang lo rate basadi ba lona . . . A mongwe le mongwe wa lona ka bongwe a rate mosadi wa gagwe jalo jaaka a ithata.”—Baefeso 5:25, 33.
5. Dirisa Kgakololo e e Mosola ya Modimo
Borre ba ba ratang Modimo go tswa pelong ba ka naya bana ba bone boswa jwa botlhokwatlhokwa—kamano e e gaufi le Rraabone yo o kwa legodimong.
Morago ga gore Antonio yo e leng Mosupi wa ga Jehofa a fetse masome a dingwaga a dira ka natla go godisa bana ba le barataro, o ne a amogela lekwalo go tswa kwa go mongwe wa bomorwadie le re: “Papa yo o rategang, ke batla fela go go leboga go bo o nkgodisitse gore ke rate Jehofa Modimo, ke ithate, ke bo ke rate batho ba bangwe—ke gore, ke nne motho yo o tekatekano. O mpontshitse gore o rata Jehofa le gore o a nkgathalela. Ke a leboga Papa go bo o ile wa baya Jehofa kwa pele mo botshelong jwa gago le go tshwara bana ba gago jaaka dimpho tse di tswang kwa Modimong!”
Molaomotheo wa Baebele: “O rate Jehofa Modimo wa gago ka pelo yotlhe ya gago le ka moya otlhe wa gago le ka maatla otlhe a gago. Mme mafoko ano a ke a go laolelang gompieno a nne mo pelong ya gago.”—Duteronome 6:5, 6.
Go bonala sentle gore go nna rre go akaretsa dilo tse di fetang dintlha tseno tse tlhano, tota e bile le fa o leka ka natla go nna rre yo o molemo, o ka se nne rre yo o sa direng diphoso. Mme fa o dirisa melaometheo eno ka go bontsha bana ba gago lorato le go dira sotlhe se o ka se kgonang go ba tlamela ka se ba se tlhokang, eleruri o ka kgona go nna rre yo o molemo. *
^ ser. 3 Maina mangwe mo setlhogong seno a fetotswe.
^ ser. 19 Tota le fa rre a sa tlhole a nyalane le mmaagwe bana ba gagwe, fa a mo tshwara ka tlotlo le ka seriti, seo se ka thusa bana gore ba nne le kamano e e molemo le mmaabone.
^ ser. 25 Go bona dintlha tse dingwe tse di ka kaelang malapa, bona buka ya Sephiri sa Boitumelo mo Lelapeng, e e gatisitsweng ke Basupi ba ga Jehofa kgotsa ya kwa karolong e e reng “Tsa Malapa” mo atereseng eno ya Internet www.jw.org/tn.


text:
GO NNA LE SEABE GA BAAGI
Ka ga rona
Yunibesiti ya Bokone-Bophirima ke karolo ya konokono ya baagi ba lefelo le e leng mo go lone. Re leka go ama porofense ya Bokone Bophirima ka tsela e e molemo mmogo le baagi ba yone ka ditsela tse di farologaneng. Seno se akaretsa go ithaopela go dira diporojeke mo baaging ba lefelo le yunibesiti e leng mo go lone, go thua ka ditshwetso tse di dirwang ke ditlamo, tse di amang baagi le go dira patlisiso e e fetolang matshelo a batho. Re dira gaufi thata le makgotla-toropo le ditlamo tse dingwe go bona gore re ka thusa jang gore botlhe ba nne le botsogo jo bo siameng.
Re inaakanya le batho ba bantsi ba ba farologaneng le mekgatlho mo Mafikeng, Potchefstroom le kwa Khutlongtharo ya Lekwa, le mo kgaolong, mo nageng yotlhe le kwa dinageng di sele. Dilo tse re di dirang di akarets adikolo, puso le ditlhopha tse di re kgatlhang ka tsela e e kgethegileng.
Go nna le seabe ga baagi go tlhalosiwa e le ditiro tsa tlhabololo mo baaging tse badiri le baithuti ba Yunibesiti ba di dirang go tokafatsa seemo sa ditheo tse di tlhokang tsa batho mo sethabeng le/kgotsa batho ka bongwe. Le fa gone ka dinako tse dingwe yunibesiti e dira matsholo a go koleka madi gore e thuse go duelela ditiro, kgotsa le fa e duedisa dituediso tse di kwa tlase tsa go duelela ditshenyegelo tsa ka tlhamalalo tsa porojeke, ga e gwebe ka ditiro tse di dirwang ke baagi fa ba nna le seabe mo diporojekeng tseno. Ka mafoko a mangwe, YBB ga e leke go dira porofete ka madi a baagi ba ba nnang le seabe mo ditirong tseno.
Ditiro tsa bone di akaretsa:
* Tirelosethaba, jaaka Tikatikwe ya Saense, diporojeke tsa HIV/AIDS, RAG ya Bathuti, ditliliniki tsa Molao le diporojeke tse dintsi tse di amanang le go dira patlisiso.
* Ditiro tsa tlhabololo malebana le go ngokela batho tirong, jaaka ya Saense, Boenjenere le dibeke tsa metshameko, mmogo le ditiro tsa setso.
* Ditirelo tsa seporofeenale tsa bogakolodi, tse di akaretsang patlisiso le kgakololo ya seporofeenale e e newang puso ya selegae, ya porofense le ya bosethaba.
* Ditiro tse di thusitsweng ka madi tsa tlhabololo, tse di akaretsang go katisetsa baithuti ba ba ithutelang booki go dira ditekeletso, bodirelo-loago, go ruta jalo le jalo.
Lenaanethalo le le fa tlase le tlhagisa palo ya diporojeke tsa setlhopha sengwe le sengwe.
*Molaetsa wa Mokaedi wa Setheo: Go Nna le Seabe ga Baagi
Gore re diragatse maikarabelo a re a rwesitsweng, rotlhe re tlhoka go gola semoyeng mme kgolo eno e ka direga fa fela re re ntsha bojotlhe jwa rona. Diyunibesiti di na le tlhotlheletso e e nonofileng e bile ke tsone baeteledipele ba ba tlisang diphetogo mo sethabeng. Jaaka fa Rre Mandela a kile a bua: “Thuto ke sebetsa se se nonfileng go di gaisa tsotlhe se o ka se dirisang go fetola lefatshe."
Selo se Ofisi ya Go Nna le Seabe le Baagi e tshwenyegang thata ka sone ke go thusa sethaba sa rona ka go rotloetsa, go se tlhabololo le go ema nokeng. Re thusa baagi ba rona ka ditsela tse di dirang gore ba re ikanye e bile re naya batho le mekgatlho tsholofelo ya go tla mo go ronafa ba tlhoka thuso.
Go solegela batho molemo ga se fela go ba direla ditiro tse di molemo; ke kgang ya go dirisa bokgoni jwa rona ka mokgwa o moa wa go dira dilo gore dilo di tokafale ka tsela e e gatelang pele mo sethabeng. Fa re dirisa ditsompelo tsa rona, re dirisa mokgwa wa go rotloetsa go rutwa ga dirutwa tse di sa tshwaneng tse di tswakaneng. Gape re solofela gore re tla tswelela pele go atolosa maiteko a rona mo Aforika Borwa le mo kgaolong - mme re solegele batho molemo ka go diragatsa maikarabelo a re a rwesitsweng le go bontsha botlhe kutlwelobotlhoko, tlotlo le go ba naya kitso.
Ofisi ya Go Nna le Seabe ga Baagi e lebogela thata thuso nngwe le nngwe go tla go fitlha jaanong. Re rotloetsa badiri ka rona le ba ba ntseng ba re thusa go ikgolaganya le rona ka tiro epe ela ya go nna le seabe ga baagi gore re nne mmogo mo go tlhomamiseng gore YBB e nna setlamo se batho ba se tlhophang mo gare ga tse di nnang le seabe mo baaging.
Mohumagatsana Beatrix Bouwman
Mmenejara wa: Go Nna le Seabe ga Baagi


text:
GO THUSA LELAPA | LENYALO
Kafa o ka Tilang go Bua Mafoko a a Tlhabang ka Gone
KGWETLHO
Nako le nako fa wena le molekane wa gago wa lenyalo lo nna le kgotlhang, lo simolola go tshwayatshwayana diphoso. Go tlhabana ka mafoko e setse e le selo se se tlwaelegileng thata jaana mo lenyalong la lona mo e setseng e le tsela e lo buisanang ka yone ka metlha.
Fa e le gore seno se a direga mo lenyalong la lona, o ka kgona go fedisa mokgwa ono. Sa ntlha, o tshwanetse go sekaseka gore mokgwa ono o bakwa ke eng le gore ke eng fa go ka go solegela molemo gore o dire diphetogo.
LEBAKA LA GO BO GO DIREGA
Tsela e motho a godisitsweng ka yone. Banna le basadi ba le bantsi ba ba mo lenyalong ba goletse mo malapeng a go tlhabana ka mafoko go neng go tlwaelegile mo go one. Mongwe wa banyalani bano kgotsa boobabedi ba ka tswa ba dirisa mofuta wa puo o ba o utlwileng mo batsading ba bone.
Tlhotlheletso ya tsa boitlosobodutu. Metlae ya mo difiliming le ya mo mananeong a thelebishene e dirile gore puo e e kgobang e nne sengwe se se tshegisang, mme seo se dira gore babogedi ba akanye gore ga e kotsi—kgotsa e bile ke motlae fela.
Setso. Merafe mengwe e ruta gore “monna wa mmatota” ke yo o gatelelang, kgotsa gore basadi ba tlhoka go nna bogale gore ba se ka ba lebega ba le bokoa. Fa go na le kgotlhang, banyalani ba ba lebang dilo ka tsela eno ba ka dirisana jaaka baba e seng balekane, ba bo ba dirisa mafoko a a utlwisang botlhoko go na le go dirisa a a agang.
Go sa kgathalesege gore go tlhabana ka mafoko go bakiwa ke eng, go ka felela ka tlhalo kgotsa ga baka mathata mangwe a botsogo. Bangwe e bile ba re mafoko a ka utlwisa botlhoko go feta go itewa. Ka sekai, mosadi mongwe yo monna wa gagwe a neng a mo itaya e bile a mo tlhaba ka mafoko a re: “Go itshokela go tlhabiwa ka mafoko go ne go le thata go feta go itshokela go itewa. Go ne go le botoka gore a mpetse go na le gore a ntlhabe jalo ka mafoko.”
O ka dirang fa e le gore wena le molekane wa gago lo letlile gore puo e e utlwisang botlhoko e senye kamano ya lona?
SE O KA SE DIRANG
Nna kutlwelobotlhoko. Itsenye mo ditlhakong tsa molekane wa gago mme o leke go tlhaloganya gore mafoko a gago a dira gore a ikutlwe jang. Fa go kgonega, akanya ka seemo sengwe se mo go sone molekane wa gago a kileng a utlwisiwa botlhoko ke mafoko a gago. O se ka wa itewa tsebe ke go akanya ka se tota o se buileng; kgang ya botlhokwa ke gore molekane wa gago o ikutlwa jang ka se o se buileng. A o ka akanya ka ditsela dingwe tse ka tsone mafoko a a utlwisang botlhoko a ka bong a ile a emisediwa ka mafoko a a pelonomi? Baebele ya re: “Karabo fa e le bonolo e faposa bogale, mme lefoko le le utlwisang botlhoko le tsosa bogale.”—Diane 15:1.
Ithute mo banyalaning ba ba tlotlanang. Fa e le gore tsela e o buang ka yone e tlhotlheleditswe ke dikao tse di sa siamang, batla dikao tse di molemo. Reetsa banyalani ba go leng molemo go etsa sekao sa bone sa go buisana.—Molaomotheo wa Baebele: Bafilipi 3:17.
Tsosolosa lorato lo lo kileng lwa bo lo ratana ka lone. Gantsi puo e e utlwisang botlhoko e bakwa thata ke se se mo pelong e seng se se tswang mo molomong. Ka jalo, leka go akanya ka dilo tse di molemo ka molekane wa gago le go ikutlwa ka tsela e e siameng ka ene. Tlhatlhanya ka dilo tse lo kileng lwa bo lo itumelela go di dira mmogo. Lebelela ditshwantsho tsa kgale. Ke dilo dife tse di neng di lo tshegisa? Ke dinonofo dife tse di dirileng gore lo ratane?—Molaomotheo wa Baebele: Luke 6:45.
Tlhalosa kafa o ikutlwang ka teng. Go na le go tlhaba molekane wa gago ka mafoko, tlhalosa se o tshwenyegileng ka sone o tlhalosa kafa se go amang ka teng. Ka sekai fa o re, “Fa o dira dithulaganyo o sa ntherisa, ke utlwa e kete tsela e ke lebang dilo ka yone ga e botlhokwa,” seo se ka dira gore a arabe ka tsela e e siameng go na le fa o re, “O dira sone fela se o se tlwaetseng—ka metlha o dira dithulaganyo o sa ntherisa!”—Molaomotheo wa Baebele: Bakolosa 4:6.
Itse gore ke leng o tshwanetseng go didimala. Fa kgalefo e ya magoletsa mme o sa tlhole o kgona go tlhopha mafoko, go ka nna molemo gore lo bue ka kgang eo ka nako e nngwe. Gantsi ga go phoso gore o tswe o tsamaye ka nako ya fa lo omana mo go botlhoko, go fitlha lo ka kgona go buisana sentle lo ritibetse.—Molaomotheo wa Baebele: Diane 17:14.
Gantsi puo e e utlwisang botlhoko e bakwa thata ke se se mo pelong e seng se se tswang mo molomong


text:
Go Thusa Banyalani le Batsadi
“A re ka kgona go falola ngwaga wa rona wa ntlha wa lenyalo?” “Ka metlha motlotlo wa rona o felela ka go ngangisana—re ka dirang go kgaotsa seo?” “Nka bua jang le banake ka kgang ya tlhakanelodikobo?” Dipotso tse banyalani ba lebanang le tsone di dintsi fela jaaka go ntse le ka palo ya bagakolodi ba ba reng ba na le dikarabo tsa dipotso tseno.
Go sa kgathalesege gore o godile ka tsela efe le setso sa gago, o tla fitlhela gore Baebele e na le kgakololo e e mosola e e ka tokafatsang lenyalo la gago le go go thusa go godisa bana ba gago sentle.


text:
A ke Tshwanetse go Rapela Baitshepi?
Karabo ya Baebele
Nnyaa. Baebele ya re re tshwanetse go rapela Modimo fela, ka leina la ga Jesu. Jesu o ne a raya barutwa ba gagwe a re: “
Lona lo rapele lo re: Rraetsho yo o kwa magodimong, leina la gago a le itshepisiwe.” (Mathaio 6:9, Baebele ya Tswana Central) Ga a ka a laela barutwa ba gagwe gore ba rapele baitshepi, baengele kgotsa ope fela kwantle ga Modimo.
Gape Jesu o ne a raya balatedi ba gagwe a re: “
Ke nna tsela le boammaaruri le botshelo. Ga go tle ope mo go Rara fa e se ka nna.” (Johane 14:6, Baebele e e Boitshepo) Ke Jesu fela yo Modimo a mo tlhomileng go nna mmueledi mo boemong jwa rona.—Bahebera 7:25.
Go tweng fa ke rapela Modimo ke bo ke rapela le baitshepi?
Modimo o ne a bua mafoko ano e le karolo ya Melao e e Lesome: “
Nna, MORENA, Modimo wa gago, ke Modimo o o lefufa.” (Ekesodo 20:5, New American Bible) Modimo o “lefufa” ka tsela efe? Ntlha e e kwa tlase mo go New American Bible ya re “
o batla boineelo jo bo feletseng.” Modimo o batla gore ditiro dipe fela tsa boineelo kgotsa tsa kobamelo—go akaretsa le thapelo—di newe ene fela.—Isaia 48:11.
Re kgopisa Modimo fa re rapela motho o sele tota le fa re rapela baitshepi kgotsa baengele. Fa moaposetoloi Johane a ne a leka go obamela moengele, moengele o ne a mo thiba, a mo raya a re: “
Se dire jalo! Ke motlhanka jaaka wena le wa bomorwarraago ba ba nayang bosupi ka ga Jesu. Obamela Modimo.”—Tshenolo 19:10, NAB.


text:
Bolwetse Jwa Marinini—A bo Ka go Tshwara?
KE BONGWE jwa malwetse a legano a a anameng thata mo lefatsheng. Le fa go ntse jalo, fa bolwetse jono bo sa ntse bo simologa bo ka nna jwa se ka jwa bontsha matshwao ape ka yone nako eo. Bolwetse jono bo itsege ka go nna bofitlha jalo mo go kotsi. Lokwalopaka lwa International Dental Journal lwa re malwetse a a amang meno ke mangwe a malwetse a a “bakelang setšhaba bothata jo bo masisi jwa botsogo.” Gape lwa re bolwetse jwa legano bo ama “batho le ditšhaba fela thata ka gonne motho o utlwa botlhoko, o a boga, ga a kgone go itumelela dijo sentle e bile bo mo kgoreletsa go itumelela botshelo.” Tlhaloso ka bolwetse jono jo bo anameng e ka go thusa gore o se ka wa nna mo kotsing ya go tshwarwa ke bolwetse jwa marinini.
Dintlha ka Bolwetse Jwa Marinini
Bolwetse jwa marinini bo tsamaya ka dikgato tse di farologaneng. Bo simolola ka go ruruga marinini, mo go bidiwang gingivitis. Fa marinini a tswa madi seo se ka supa gore bo mo seemong seo. Madi a ka tswa fa motho a ikgotlha kgotsa a itsukula meno ka floss kgotsa a ka itswela fela go sa twe sepe. Gape go tswa madi fa motho a ntse a tlhatlhobiwa marinini le gone go ka supa gore o na le gingivitis.
Fa bolwetse jwa marinini bo etegela go feta foo, bo bidiwa periodontitis. Mo seemong seno, dilo tse di tshegetsang meno a gago tse di jaaka dithishu tsa marapo kgotsa tsa marinini di simolola go senyega. Fa bolwetse jwa marinini bo le mo seemong seno, bo ka nna jwa se ka jwa iponatsa go fitlha bo setse bo etegetse thata. Matshwao mangwe a periodontitis e ka nna diphatlha fa gare ga marinini le meno; go tshikinyega meno; diphatlha fa gare ga meno; go nkga legano; go gonyela marinini mo go dirang gore meno a lebege a le maleele; le go tswa madi mo marinining.
Se se Bakang Bolwetse Jwa Marinini le Diphelelo Tsa Jone
Go na le dilo di le mmalwa tse di ka dirang gore motho a nne mo kotsing ya go tshwarwa ke bolwetse jwa marinini. Se gantsi se bakang bolwetse jono ke dibaketeria tse di ratang go pakelana mo godimo ga meno, di itira se se bidiwang plaque. Fa plaque e sa tlosiwe, baketeria eno e ka baka go ruruga ga marinini. Fa go ntse go ya, marinini a simolola go katoga meno, mme seo se letla gore plaque e e tletseng baketeria e fetele mo teng ga lerinini. Fa baketeria e setse e fetetse koo, dithishu tsa lerapo le tsa marinini di simolola go senyega. Plaque e e mo leinong kwa godimo ga lerinini kgotsa mo teng ga lerinini e ka omelela ya nna calculus (e gantsi e bidiwang tartar). Calculus le yone e tletse baketeria mme e re ka e le thata e bile e ngaparela leino thata, ga go motlhofo go e tlosa jaaka plaque. Ka jalo baketeria e ka tswelela e senya marinini.
Go na le dilo tse dingwe tse di ka dirang gore o nne mo kotsing ya go tshwarwa ke bolwetse jwa marinini. Tseno di ka akaretsa go se tlhokomele legano sentle, melemo e e kgoreletsang thulaganyo ya mmele ya go lwantsha malwetse, go tshwaediwa ke dibaerase, kgatelelo ya maikutlo, bolwetse jo bo sa laolweng jwa sukiri, go nwa bojalwa mo go feteletseng, go goga motsoko le go fetoga ga dihoromone ka ntlha ya go ima.
Bolwetse jwa marinini bo ka go ama le ka ditsela tse dingwe. Go utlwa botlhoko mo leganong kgotsa go kgolega meno ka ntlha ya bolwetse jwa marinini go ka go kgoreletsa go tshotlha dijo le go di itumelela. Tsela e o buang ka yone le e o lebegang ka yone di ka amega. Gape dipatlisiso di bontsha gore fa motho a se na malwetse a mo leganong, o nna le botsogo jo bo botoka jwa mmele ka kakaretso.
Go Lemoga le go Alafa Bolwetse Jwa Marinini
O ka itse jang gore o na le bolwetse jwa marinini? O ka nna wa lemoga mangwe a matshwao a a setseng a umakilwe mo setlhogong seno. Fa o a lemoga, go ka nna botlhale go ya kwa ngakeng ya meno e e ka tlhatlhobang seemo sa marinini a gago.
A bolwetse jwa marinini bo ka alafega? Fa e le gone bo simololang, bo ka alafiwa. Fa bo setse bo itirile periodontitis, jaanong se se ka dirwang ke go thibela gore bo se ka jwa etegela mme jwa senya marapo le dithishu tse di fa thoko ga meno. Dingaka tsa meno di dirisa dithulusu tse di kgethegileng tse di kgonang go tlosa plaque le calculus mo menong a gago, kwa godimo ga lerinini le kwa tlase ga lone.
Tota le fa o sa kgone go bona thuso ya dingaka tsa meno motlhofo kgotsa o sa kgone gotlhelele, se se ka thusang gore o se ka wa tsenwa ke bolwetse jono jo bo kotsi jo bo bofitlha ke go bo thibela. Tsela e e molemolemo ya go thibela bolwetse jwa marinini ke go tlhokomela meno le legano ka tsela e e tshwanetseng e bile e le ka metlha.


text:
TORA YA TEBELO (MAKASINE O O ITHUTIWANG) TLHAKOLE 2014
Makasine ono o tlhalosa ditiragalo tse di kgatlhang tse di mo go Pesalema 45. Gape o re thusa gore re anaanele Jehofa Modimo yo e leng Motlamedi, Mosireletsi le Tsala ya rona e Kgolo.
Bakang Keresete—Kgosi e e Galalelang!
Ditiragalo tse di kgatlhang tse di tlhalositsweng mo go Pesalema 45 di na le bokao bofe mo go rona gompieno?
Itumelele Lenyalo la Kwana!
Monyadiwa ke mang, mme Keresete o ntse a mmaakanyetsa lenyalo jang? Ke bomang ba ba tla itumelelang lenyalo leo?
Motlholagadi wa Kwa Sarepate O ne A Duelwa ka Ntlha ya Tumelo ya Gagwe
Go tsosiwa ga morwa motlholagadi e ne e le nngwe ya ditiragalo tse di nonotshang tumelo thata mo botshelong jwa gagwe. Re ithuta eng mo go ene?
Jehofa—Motlamedi le Mosireletsi wa Rona
Anaanela Jehofa Modimo jaaka e le Rraarona yo o kwa legodimong. Ithute kafa o ka nonotshang kamano ya gago ka gone le Modimo yo e leng Motlamedi yo Mogolo le Mosireletsi.
Jehofa
—Tsala ya Rona e Kgolo
Akanya ka sekao sa ga Aborahame le Gideone, ditsala tse dikgolo tsa ga Jehofa Modimo. Ke dilo dife tse re tshwanetseng go di dira gore re nne ditsala tsa ga Jehofa?
Dipotso Tse di Tswang Kwa Babading
Bajuda ba lekgolo la ntlha la dingwaga ba ne ba na le mabaka afe a go nna ba “letile” Mesia?
‘Bona Bontle Jwa ga Jehofa’
Kgosi Dafide wa Iseraele ya bogologolo o ne a anaanela thulaganyo ya Modimo ya kobamelo ya boammaaruri. Re ka itumelela jang kobamelo ya boammaaruri gompieno?
Baesekopo e e Agang Tumelo ya Dingwaga di le 100
Monongwaga ke ngwaga wa bo100 fa e sa le “Photo-Drama of Creation” e tshamekiwa lekgetlho la ntlha, mme e ne e le baesekopo e e diretsweng go thusa batho gore ba nne le tumelo mo Baebeleng gore ke Lefoko la Modimo.


text:
Tatelano ya Ditiragalo Tsa Baebele e Bontsha Eng ka Ngwaga wa 1914?
Karabo ya Baebele
Tatelano ya ditiragalo tsa Baebele e bontsha gore Bogosi jwa Modimo bo tlhomilwe kwa legodimong ka 1914. Seno se bonala sentle mo boporofeting jo bo mo bukeng ya Baebele ya Daniele kgaolo 4.
Go sekaseka boporofeti. Modimo o ne a dira gore Kgosi Nebukadenesare wa Babelona a lore toro ya boporofeti e e ka ga setlhare se segolo se se neng sa remiwa. Kutu ya sone e ne ya thibelwa go gola ka lobaka lwa “metlha e supa,” mme morago ga moo se ne se tla gola gape.—Daniele 4:1, 10-16.
Go diragadiwa ga ntlha ga boporofeti. Setlhare se segolo se ne se tshwantshetsa Kgosi Nebukadenesare ka boene. (Daniele 4:20-22) O ne a ‘remiwa’ ka tsela ya tshwantshetso fa ka nakwana a ne a latlhegelwa ke tlhaloganyo le bogosi dingwaga di le supa. (Daniele 4:25) Fa Modimo a dira gore Nebukadenesare a boelwe ke tlhaloganyo, o ne a nna gape mo setulong sa bogosi a bo a lemoga gore Modimo ke ene a nang le tshwanelo ya go busa.—Daniele 4:34-36.
Bosupi jwa gore boporofeti bo diragadiwa ka tsela e kgolwane. Boikaelelo jwa boporofeti jono e ne e le gore “batho ba ba tshelang ba tle ba itse gore Mogodimodimo ke Mmusi mo bogosing jwa batho, le gore o bo naya yo a batlang go bo mo naya a ba a tlhoma mo go jone le eleng wa maemo a a kwa tlase thata mo bathong.” (Daniele 4:17) A Nebukadenesare yo o ikgogomosang e ne e le ene yo kgabagare Modimo a neng a batla go mo naya bobusi joo? Nnyaa, ka gonne pelenyana Modimo o ne a mmontshitse toro e nngwe ya boporofeti e e bontshang gore bobusi joo bo ne bo se kitla bo newa ene kgotsa mmusi ope fela wa bopolotiki. Go na le moo, Modimo ka boene o ne a tla “tlhoma bogosi jo bo se kitlang bo senngwa le ka motlha.”—Daniele 2:31-44.
Mo nakong e e fetileng, Modimo o ne a tlhomile bogosi jo bo neng bo emela bobusi jwa gagwe mo lefatsheng: setšhaba sa Iseraele wa bogologolo. E re ka babusi ba bogosi joo ba ne ba sa ikanyege, Modimo o ne a bo letla go ‘senngwa’ mme a bolelela pele gore o ne a tla bo naya “yo o nang le tshwanelo e e kafa molaong.” (Esekiele 21:25-27) Baebele e tlhalosa gore Jesu Keresete ke ene yo o nang le tshwanelo e e kafa molaong ya go amogela bogosi jono jo bo sa khutleng. (Luke 1:30-33) Go farologana le Nebukadenesare, Jesu ene o “boikokobetso mo pelong” jaaka go ne go boleletswe pele.—Mathaio 11:29.
Setlhare sa Daniele kgaolo 4 se tshwantshetsa eng? Mo Baebeleng, ka dinako dingwe ditlhare di tshwantshetsa bobusi. (Esekiele 17:22-24; 31:2-5) Fa Daniele kgaolo 4 e diragadiwa ka tsela e kgolwane, setlhare se segolo se tshwantshetsa bobusi jwa Modimo.
Go remiwa ga setlhare go kaya eng? Fela jaaka go remiwa ga setlhare go ne go tshwantshetsa go kgaosediwa ga bobusi jwa ga Nebukadenesare, gape go ne go tshwantshetsa go kgaosediwa ga bobusi jwa Modimo mo lefatsheng. Seno se ne sa direga fa Nebukadenesare a senya Jerusalema, kwa dikgosi tsa Iseraele di neng di nna mo “setulong sa bogosi sa ga Jehofa” gone e le baemedi ba Modimo ka boene.—1 Ditiragalo 29:23.
“Metlha e supa” e tshwantshetsa eng? “Metlha e supa” e tshwantshetsa lobaka lwa nako lo mo go lone Modimo a neng a letleletse ditšhaba go busa mo lefatsheng go se na bogosi bope jwa gagwe jo a bo tlhomileng. Go ya ka tatelano ya ditiragalo tsa Baebele, “metlha e supa” e simologile ka Diphalane 607 B.C.E., fa Jerusalema e ne e senngwa ke Bababelona. *—2 Dikgosi 25:1, 8-10.
“Metlha e supa” e boleele jo bo kae? Ga e ka ke ya nna dingwaga tse supa jaaka go ne go ntse mo kgannyeng ya ga Nebukadenesare. Jesu o ne a naya karabo fa a ne a re “Jerusalema [e e tshwantshetsang bobusi jwa Modimo] o tla gatakwa ke ditšhaba, go fitlha dinako tse di tlhomilweng tsa ditšhaba di fela.” (Luke 21:24) “Dinako tse di tlhomilweng tsa ditšhaba,” e leng nako e Modimo a neng a letla gore bobusi jwa gagwe bo ‘gatakiwe ke ditšhaba,’ di tshwana fela le “metlha e supa” ya Daniele kgaolo 4. Seno se raya gore “metlha e supa” e ne e sa ntse e tsweletse fa Jesu a ne a le mo lefatsheng.
Baebele e re bontsha tsela e re ka itseng boleele jwa “metlha [eo] e supa” ya boporofeti ka yone. Ya re “metlha” e meraro le sephatlo e lekana le malatsi a le 1 260, ka jalo “metlha e supa” e lekana le palo eo gabedi, kgotsa malatsi a le 2 520. (Tshenolo 12:6, 14) Fa re dirisa molao wa boporofeti wa gore “letsatsi le emela ngwaga,” malatsi a le 2 520 a tshwantshetsa dingwaga di le 2 520. Ka jalo, “metlha e supa” kgotsa dingwaga tse 2 520, di ne di tla wela ka Diphalane 1914.—Dipalo 14:34; Esekiele 4:6.
^ ser. 10 Fa o batla tshedimosetso e e oketsegileng malebana le lebaka la go bo go dirisitswe letlha la 607 B.C.E., bona setlhogo sa “Jerusalema wa Bogologolo o Sentswe Leng?—Karolo ya Ntlha,” mo go tsebe 26-31 ya makasine wa Tora ya Tebelo wa October 1, 2011 le sa “Jerusalema wa Bogologolo o Sentswe Leng?—Karolo ya Bobedi,” mo go tsebe 22-28 ya makasine wa Tora ya Tebelo wa November 1, 2011.


text:
TORA YA TEBELO PHATWE 2014
A Modimo O a Go Kgatlhegela?
Fa e le gore Modimo o a amega ka wena, o bontsha seo jang?
A Modimo O a Go Kgathalela?
A tota Modimo Mothatayotlhe o a go kgathalela?
Modimo O a Go Bona
Goreng a bidiwa “Modimo wa pono”?
Modimo O a Go Tlhaloganya
Fa Modimo a tlhatlhoba pelo ya gago, ga a lebe diphoso tsa gago.
Modimo O a Go Gomotsa
Go tweng fa dilo tse o tshwenyegang ka tsone di lebega di se botlhokwa fa o di bapisa le mathata a a masisi a batho ba le dibilione mo lefatsheng ba lebanang le one?
Modimo o Batla Gore o Atamalane le Ene
Go tweng fa o dumela mo Modimong mme o ikutlwa o le kgakala le ene?
Ke ne Ke Batla go Fedisa Tshiamololo le Thubakanyo
Antoine Touma e ne e le kgeleke ya Kung Fu, mme 1 Timotheo 4:8 e ne ya fetola botshelo jwa gagwe.
“Tsweetswee Reetsang Toro Eno”
Batho ba ba mo malapeng a lenyalo la bobedi ba ka ithuta thuto ya botlhokwa mo maemong a a thata a lelapa la gaabo Josefa.
Modimo o Bopilwe ke Mang?
A ga go utlwale go dumela gore Modimo ga a bolo go nna teng?
Dikarabo Tsa Dipotso Tsa Baebele
A go ka direga gore madumedi mangwe ga a itumedise Modimo wa boammaaruri?
Tse Dingwe
A Modimo ke Maatla Fela A a Se Nang Maikutlo?
Baebele ya re Modimo o bopile dilo tsotlhe, mme gone, a o a amega ka rona?


text:
Tshwane
Tshwane ke motse setoropo wa Gauteng mo Afrika Borwa. Go sa na le dipuisano mabapi le go fetolela leina la Pretoria go la Tshwane. Ga jaanong masepala o bitswa ka Tshwane, mme toropo yona e sa ntse e bitswa Pretoria. Maina a mangwe a mebila e me golo a setse a fetoletswe mo maineng a bagaka ba tokologo. Ga jaana go tlhokega go re go thalwe naga setsha gore maina a mantshwa a a tle a itsiwe. Le ka taba e ya maina a mebila, go sa na le ditlhora boroko ka tsele e diphetogo tse di di tsamaisitsweng ka yona.
Gompieno ke utlwile mo seyalemoyeng gore batho ba le bantsi ba sa ntse ba gakantshwa ke maina a maswa a mebila mo Pretoria. Bontsi ba batho bo sa ntse bo dirisa maina a mebila a kgale. Go lebega ge se se tlhola tlhakatlhakano ka ge bontshi ba batho bo sa ntse bo kgomaretse maina a o. Go tlhokega seo sengwe se se botoka se se ka dirang gore maina a a mebila a dirisiwe mo puong nngwe le nngwe ya letsatsi. Puo e e buiwang segolo setonna mo Pretoria ke Setswana se se tlakaneng le Sepedi le Afrikaans.


text:
Re lwantsha lehuma kgatlhanong le bomme
(Gotswa ko Molemeng) “Chairperson” Mrs Thandi Masenye, “Executive Mayor” Mrs Sofie Inorkatsi, “MEC” Tiny Chotelo, “Mme Re Ka Thusa Trust Fund” Gladys Motshole, “Program Director” Lebo Nkadimang.
Mme Re Ka Thuso Trust Fund ke mokgatlo yo o thusang bomme ba dikgwebo potlana ka matlole go tsholetsa dikgwebo tsa bone. Mme Re Ka Thusa Trust Fund e tlhometswe go thusana ka matlole le go tsosoletsa bomme ba ba gwebipotlana mo porofenseng ya kapa bokoni se semotirisong le pusho ya Afurika Borwa, go thusana le pusho go lwantsha botlhoka tiro le lehuma mo bommeng e bile e le bomme ba ba sinang kitso ka kgwebo. Mme Re Ka Thusa Trust Fund ba thusiwa ke pusho le dikwebo tse di golaganeng le pusho. Mme e thusa bomme ba bagwebipotlana ka setlamo sa chelete ye e kannang ka R50 000.00. Ba “Trust in Partnarshing with Enterprise Developmen Agence(SEDA) E thusa bomme ba bagwebipotlana, go tswelelapele ka di kgwebo tsa bone gonne e le tsone tse baikaegileng ka tsone. “Trust in Partnarshing with Enterprise Developmen Agence(SEDA) Le Mme Re Ka Thusa Trust Fund ba thusana mo melawaneng ya pusho ye e tsepamisitseng mo kgalong ya kgwebo le SMME jaaka: Thuso ya Matlole, Thuso le Gorutwa ka Kgwebo,Ikatiso ya kgwebo, Go thusana le bagwebipotlana ka ikwadisetso ya kgwebo le lekgeto la “SARS” Ikwadiso ya madi ke ya dikgwebo tse dipotlana. Dikantoro tsa Mme Re Ka Thusa Trust Fund o kadi fitlhela kwa Kimberley 2 chapel street 8301. Mme Thandi Masenge yo e leng moetapele a re Bomme ba tsoge gonne le ba tlhabetse ba itirele dikwebo tse e leng tsa bone fa o le mme o nale mathata a matlole gopola fa mejako ya gagwe e go bulegetse ka nako ngwe le ngwe.
- Log in to post comments